DATUK BANDAR PASIR GUDANG HINA AHLI PARLIMEN PASIR GUDANG?

Pada 9 Disember 2021 saya telah menerima sepucuk surat rasmi jemputan ke Majlis Angkat Sumpah Datuk Bandar Pasir Gudang pada hari ini 12 Disember 2021.
Surat itu bertarikh 6.12.2021, ditandatangani oleh Datuk Bandar sendiri, Dato’ Asman Shah Bin Abd Rahman dan diserahkan ke rumah saya pada 9.12.2021.Sesalinan benar surat jemputan tersebut dikembarkan di sini sebagai Lampiran A.
Malangnya semalam 11hb Disember 2021 saya dimaklumkan oleh Pegawai Khas saya bahawa jemputan tersebut telah dibatalkan oleh Datuk Bandar.
Saya diberitahu bahawa Pegawai Khas Datuk Bandar tersebut telah memaklumkan pembatalan tersebut secara lisan.
Tidak ada surat pembatalan secara bertulis secara hard copy ataupun soft copy disampaikan kepada saya.
Saya selaku Ahli Parlimen Pasir Gudang yang dipilih oleh Rakyat Pasir Gudang dalam Pilihanraya Umum ke-14 yang lalu berasa aib dan malu diperlakukan seperti ini oleh Datuk Bandar pertama Pasir Gudang.
Jika memang ada niat tidak mahu menjemput Ahli Parlimen Pasir Gudang, sejak dari awal tidak payah hantar surat rasmi jemputan.
Tetapi melakukan Pembatalan tanpa sebab yang wajar adalah tidak manis, tidak berdiplomasi malah Satu perbuatan biadab yang tidak selayaknya dilakukan oleh seorang Datuk Bandar yang dilantik oleh kebawah Duli Sultan Johor.
Perbuatan Datuk Bandar Pasir Gudang ini bercanggah dengan semangat kerjasama Persefahaman antara Kerajaan dan Pembangkang di peringkat Kerajaan Persekutuan Dan Kerajaan Negeri Johor.
Datuk Bandar Pasir Gudang perlu maklum bahawa saya selaku Ahli Parlimen menyokong kuat kerjasama bi-partisan antara Kerajaan dan Pembangkang.
Di peringkat Parlimen Malaysia, walaupun saya seorang Ahli Parlimen Pembangkang dari Keadlan dan Pakatan Harapan tetapi saya telah dipilih sebagai seorang Ahli Jawatankuasa Khas Kebebasan Asasi Dan Hak-Hak di bawah Perlembagaan.
Di peringkat Negara pula, walaupun saya seorang Ahli Parlimen Pembangkang tetapi saya telah dilantik oleh kebawah Duli Yang di-Pertuan Agong sebagai seorang Ahli Jawatankuasa Khas Mengenai Rasuah (JKMR) SPRM yang ditugaskan menasihati Perdana Menteri dalam Hal berkenaan usaha memerangi Rasuah.
Sedihnya, di Pasir Gudang, Ahli Parlimen yang dipilih oleh Rakyat sendiri dihina dan diperlekehkan oleh Datuk Bandarnya sendiri.
Ada moleknya Datuk Bandar yang baru dilantik mengetuai Majlis Bandaraya Pasir Gudang ini Bekerjasama dengan Ahli Parlimen Di kawasan nya untuk faedah Rakyat di Pasir Gudang.
Dalam tempoh 4 bulan wujudnya Memorandum Persefahaman antara Kerajaan dan Pembangkang, Ahli Parlimen Pasir Gudang telah mengagihkan RM500,000 peruntukan yang diterima dari Kerajaan Pusat kepada sekolah-sekolah, Mesjid, surau, Kuil, tempat ibadat, NGO-NGO dan Rakyat jelata yang meme rlukan Kebajikan.
Selain itu, sebelum Datuk Bandar Pasir Gudang dilantik, Ahli Parlimen di Parlimen Pasir Gudang ini telah menggerakkan kerja mengagihkan bakul makanan sepanjang Perintah PKP dalam tempoh Pandemik Covid-19.
Di Parlimen, Ahli Parlimen yang dihina oleh Datuk Bandar ini tidak pernah berhenti memperjuangkan pembinaan Hospital Pasir Gudang Dan Projek Naik Taraf Lebuh Raya Pasir Gudang.
Elok juga Datuk Bandar Pasir Gudang sekarang berpakat baik-baik Dan Bekerjasama dengan Ahli Parlimen nya,kerana manalah tahu, dengan kuasa Allah parti politik yang dianggotai oleh Ahli Parlimen Pasir Gudang ini kembali jadi Kerajaan.
InsyaAllah Waktu itu banyak usaha bersama antara Datuk Bandar dan Ahli Parlimen dapat dilakukan untuk faedah Dan menafaat Rakyat di Pasir Gudang.
Sebagai rekod, dalam tempoh 22 bulan Ahli Parlimen Pasir Gudang berada di dalam Kerajaan di zaman Kerajaan Pakatan Harapan dulu sebanyak lebih 3 juta ringgit peruntukan Kerajaan telah dapat disampaikan oleh Ahli Parlimen kepada rakyat Pasir Gudang.
Ini adalah seruan saya kepada Datuk Bandar supaya kita berbaik sangka, Bekerjasama untuk kepentingan Rakyat di Pasir Gudang.
Jika hulur tangan perdamaian ini tidak mahu diterima Dan Datuk Bandar Pasir Gudang ingin bermain politik, maka dengan hormat nya saya syorkan supaya Datuk Bandar meletakkan jawatannya dan bertanding dalam arena politik dalam Pilihanraya Umum ke-15 yang akan datang.
Hassan Abdul Karim
Ahli Parlimen Pasir Gudang
12 Disember 2021
s k.
1.Perdana Menteri
2.Menteri Perumahan dan Kerajaan Tempatan
3.Akhbar
4.Umum

5

4

votes
Article Rating
Kongsikan artikel ini


JIKA ISMAIL SABRI TERUS LENGAHKAN PRU15, MUNGKINKAH UMNO SENDIRI PAKSA PARLIMEN DIBUBARKAN?

Berikutan kenyataan Ismail Sabri yang memperlekeh kemenangan BN dalam PRN Melaka dengan menyebut undi popular UMNO hanya meningkat sebanyak 1 peratus saja, lalu mengatakan “sabar dulu” untuk diadakan PRU15, Ketua Pemuda UMNO, Dr Asyraf Wajdi Dusuki kemudian menjelaskan, mesyuarat MT baru-baru ini telah bersetuju pembubaran Parlimen dilakukan selepas Julai 2022.
Begitu pun, tambahnya, ketetapan itu memutuskan bahawa PRU15 mesti dilangsungkan sebelum pemilihan UMNO diadakan.
Dalam erti kata lain, MT UMNO secara dasarnya mahu agar PRU15 diadakan di ketika Ahmad Zahid Hamidi masih menjadi Presiden UMNO.
Semalam pula, Timbalan Presiden UMNO, Mohamad Hasan berkata, pemilihan UMNO mungkin akan diadakan pada November 2022.
Menurut beliau, pemilihan UMNO perlu diadakan sebelum tamat tempoh masa yang diberikan RoS iaitu Disember tahun depan.
Apakah ini bermakna UMNO mahu PRU15 diadakan sebelum November 2022?
Di sebalik itu, apa yang berlaku dalam UMNO ketika ini jelas memperlihatkan terdapatnya dua kecenderungan yang kian membesar berhubung pemilihan UMNO dan PRU15.
Satu kumpulan mahukan PRU15 diadakan sebelum pemilihan UMNO, manakala satu kumpulan lagi mendesak agar pemilihan UMNO diadakan sebelum PRU15 dilangsungkan.
Kumpulan kedua ini malah menyarankan agar tarikh PRU15 ditetapkan sekurang-kurangnya setahun selepas pemilihan UMNO bagi membolehkan kesan-kesan keretakan dan perpecahan akibat pertanringan dapat diperbaiki terlebih dahulu.
Ismail Sabri dan kluster kabinet dalam kerajaan sudah tentu mahu pemilihan UMNO diadakan terlebih dahulu sebelum PRU15 dilangsungkan agar bukan saja Perdana Menteri dapat bertanding jawatan Presiden dan mengusai UMNO, malah untuk membolehkan beberapa menteri yang sekarang tiada jawatan dalam parti beroleh kedudukan dalam barisan kepimpinannya.
Dengan kedudukan sebagai menteri, beberapa di antara mereka merasakan lebih selesa untuk mampu meraih kedudukan kanan seperti Timbalan Presiden dan Naib Presiden jika pemilihan UMNO diadakan sebelum PRU15 dilangsungkan.
Zahid Hamidi dan barisan kepimpinan UMNO yang tiada jawatan kerajaan dalam hal ini dipercayai akan sedaya upaya berusaha memastikan PRU15 mesti dilangsungkan terlebih dahulu sebelum pemilihan UMNO diadakan.
Asas paling penting mengapa PRU15 perlu diadakan sebelum pemilihan UMNO ialah supaya Zahid Hamidi masih berkuasa menentukan senarai calon dan menandatangani watikah kepada mereka yang diputuskan untuk bertanding.
Pertembungan dua kumpulan ini, mahu tidak mahu, sebenarnya adalah pertembungan antara Zahid Hamid dengan Ismail Sabri yang didokong oleh kluster masing-masing di belakangnya.
Zahid Hamidi ingin terus menguasai UMNO, manakala Ismail Sabri dengan jawatan Perdana Menteri yang disandangnya pula mahu mengambil alih dan menjadi penguasa baru parti itu.
Pokoknya, dengan Najib Razak gagal dalam rayuannya baru-baru ini dan nasib Zahid Hamidi sama ada perlu membela diri atau tidak dalam kes Yayasan Akal Budi akan ditentukan pada 24 Januari depan, mampukah beliau terus mempertahankan keinginannya agar pemilihan UMNO diadakan dahulu sebelum PRU15?
Di pihak Ismail Sabri pula, mampukah juga terus melengah-lengahkan PRU15 supaya pemilihan UMNO harus diadakan terlebih dahulu?
Jika pertembungan makin tegang dan Ismail Sabri terus melewat-lewatkan pembubaran Parlimen, apakah mungkin UMNO sendiri akhirnya akan menarik sokongan terhadap Perdana Menteri bagi memaksa PRU15 diadakan dengan segera?
– ShahbudinHusin 13/12/2021.

5

3

votes
Article Rating
Kongsikan artikel ini


TIMBALAN PRESIDEN UMNO SANGGAH PROJEK 5G OLEH DNB?

Kerajaan telah menubuhkan Digital Nasional Berhad (DNB) untuk melaksanakan perlaksanaan jaringan 5G.
Syarikat SPV milik penuh Kementerian Kewangan telah diperuntukkan spectrum 5G secara percuma dan eksklusif. Ia kemudian akan dijual kepada syarikat-syarikat telekomunikasi mengikut model Single Wholesale Network (SWN).
Pendekatan ini secara efektif memberikan DNB monopoli khusus dalam perlaksanaan dan pengendalian perkhidmatan 5G seluruh Negara selama 10 tahun.
Sehingga kini, Kerajaan gagal menjelaskan rasional menggunakan model ini. Apa kewajaran penubuhan DNB ini sebenarnya? Jika ia lebih efektif, jelaskan bagaimana ia akan lebih efektif dalam pelaksanaan jaringan 5G tanpa persaingan.
Perlukah Kerajaan melibatkan diri dalam perniagaan sehingga mewujudkan satu lagi syarikat berkepentingan Kerajaan.
Jelaskan juga kelestarian model kewangan dalam membiayai DNB dan mandatnya? Apalagi bila DNB mengumumkan pelancaran rangkaian 5G di seluruh negara menelan belanja sehingga RM 20 Bilion selama 10 tahun dengan pendanaan melalui pinjaman bank dan penerbitan sukuk.
Kenyataan yang mengatakan bahawa model pembiayaan yang dicadangkan tidak akan melibatkan jaminan kerajaan adalah janggal. DNB adalah milik kerajaan. Pastinya sebarang risiko atas hutang dan keperluan kewangan operasinya akan secara langsung menjadi beban kerajaan.
DNB juga diberi tanggungjawab sepenuhnya bagi memastikan kesediaan dan kualiti perkhidmatan rangkaian adalah terjamin kepada pengguna.
Jika mengikut model 3G/4G terdahulu, tanggungjawab ini adalah terletak kepada syarikat telekomunikasi. Ia mewujudkan persaingan yang sihat antara mereka untuk memberi perkhidmatan terbaik dan pengguna mempunyai pelbagai pilihan. Bagaimana DNB akan menjadi katalis kepada persaingan sihat ini?
Dengan pemusatan semuanya kepada DNB sebagai penyedia, risiko untuk berlaku ‘single point of failure’ seperti yang berlaku pada rangkaian Starhub di Singapura April lalu boleh terjadi dan berpotensi menjadi kerumitan yang besar kepada rakyat dan negara.
Kerajaan pasti maklum bahawa model SWN ini telah terbukti gagal di negara seperti Mexico, Belarus, Rwanda, Kenya, Russia dan Afrika Selatan semasa implementasi rangkaian 4G.
Keengganan negara-negara luar untuk mengikut model ini memberi petunjuk yang jelas berkenaan kelemahan model ini.
Risiko yang diambil oleh Kerajaan memerlukan penjelasan yang konkrit. Defisit keyakinan terhadap DNB dan model SWN nampaknya semakin jelas dan Kerajaan mesti menanganinya.
Dato Seri Utama
Mohamad bin Haji Hasan
13 Dec 2021

3

2

votes
Article Rating
Kongsikan artikel ini


LAYAKKAH MENTERI2 DAPAT MARKAH 90%? – NURUL IZZAH

Kita dikejutkan dengan pengumuman Perdana Menteri baru-baru ini mengenai keseluruhan Petunjuk Prestasi Utama (KPI) 100 hari Jemaah Menteri yang mencapai tahap 90 peratus.
KPI ini dilihat terlalu besar jurangnya dengan realiti sebenar yang dialami oleh rakyat.
Andainya benar kerajaan hari ini mampu mendapat keputusan cemerlang dalam ‘peperiksaan’ yang mereka sendiri nilaikan – mengapa Rang Undang-Undang (RUU) penting seperti Anti-Gangguan Seksual (RUU AGS) yang sepatutnya dibentang pada Disember ini bagi melindungi keselamatan wanita; termasuklah Akta Profesion Pekerja Sosial bagi mengupaya pekerja sosial & kerja berkebajikan – masih lagi tidak kedengaran?
Sewaktu negara & rakyat berperang dengan pandemik – pekerja sosial lah yang merupakan tunjang kepada khidmat kebajikan sosial – termasuklah bebanan yang turut dipikul rakyat menerusi gerakan #KitaJagaKita & pengeluaran simpanan KWSP bagi menyelamatkan ekonomi kita bersama.
Tambahan lagi, Paras Pendapatan Garis Kemiskinan (PGK) yang dijanji oleh Timbalan Menteri KPWKM akan menggunapakai PGK terbaru (RM2,208) bagi penurunan bantuan, akhirnya diturunkan – kita hanya menggunakan PGK makanan (RM1,169).
Dengan puluhan minggu sesi persekolahan ditutup dan kita tergolong antara sekumpulan negara yang paling lama menutup sekolah, serta Program Sarapan Percuma (PSP) bagi semua murid-murid yang tidak diteruskan, layakkah prestasi dinilai pada 90 peratus?
NURUL IZZAH ANWAR
Ahli Parlimen Permatang Pauh.

5

1

vote
Article Rating
Kongsikan artikel ini


PEMILIHAN UMNO SEBELUM PRU15 – BELUM TENTU ISMAIL SABRI MAMPU TEWASKAN ZAHID HAMIDI

Apabila Ismail Sabri Yaakob memperlekeh kemenangan cemerlang BN di PRN Melaka dengan mengatakan undi popular UMNO hanya meningkat 1 peratus saja pada pilihan raya tersebut, tujuan tersiratnya barangkali ialah untuk memberitahu kepimpinan UMNO yang ada sekarang tidaklah begitu bagus kemampuannya dalam mencipta kejayaan.
Tujuan lebih besar daripada itu tentunya ialah untuk menonjolkan dirinya sebagai calon Presiden UMNO, sesuai dengan kedudukannya sebagai Perdana Menteri, bersekali dengan keinginan agar pemilihan parti harus diadakan sebelum PRU15 dilangsungkan.
Dengan itu, jika PRU15 diadakan bersama wajah baru kepimpinan UMNO, dipercayai bukan saja kemenangan lebih gemilang mampu dicapai, setidak-tidaknya tidaklah peningkatan undi popular hanya sekadar 1 peratus saja.
Di atas kertas, atas kedudukannya sebagai Perdana Menteri, Ismail Sabri mungkin dilihat tidak ada masalah untuk memenangi pertandingan merebut jawatan Presiden UMNO, tidak kira siapa sekali pun lawannya.
Apatah lagi dengan kemungkinan paling besar lawannya nanti ialah Presiden UMNO sedia ada, Ahmad Zahid Hamidi yang sedang berdepan hampir 100 pertuduhan di mahkamah, rata-rata percaya kemenangan senang-senang akan memihak kepadanya.
Isunya, benarkah jika Ismail Sabri melawan Zahid Hamidi, hanya “macam kacang” saja untuknya menewaskan Ahli Parlimen Bagan Datuk itu?
Beberapa pemimpin UMNO peringkat bahagian yang diketahui sebagai penyokong Zahid Hamidi ketika ditanya pandangan mereka, amat mengalu-alukan jika Ismail Sabri berhasrat merebut jawatan Presiden UMNO dalam pemilihan akan datang ini.
Bagaimanapun, semuanya mengingatkan bahawa belum pasti Ismail Sabri begitu mudah mahu merampas jawatan tersebut daripada Zahid Hamidi.
Kata mereka, Zahid Hamidi diketahui sebagai pemimpin yang mempunyai kekuatan rantaian akar umbi di seluruh negara yang bermula sejak beliau menjadi Ketua Penerangan Pemuda UMNO dan Ketua Pergerakan Pemuda UMNO Malaysia lagi.
“Ketika beliau menjadi Timbalan Perdana Menteri sebelum ini, rantaian itu lebih besar dan kukuh lagi,” ujar mereka.
Sebaliknya, kata mereka, Ismail Sabri tiada kekuatan seperti itu, malah tidak pernah terdengar wujudnya “orang Ismail Sabri” dalam UMNO sebelum ini.
Ia bukan saja berbeza dengan Zahid Hamidi yang rantaian “orang Zahid Hamidi” ada di setiap bahagian di seluruh negara, malah Tun Abdullah Badawi, Najib Razak, Hishammuddin Hussein dan Khairy Jamaluddin misalnya, mereka juga mempunyai kelompok “orang masing-masing” yang boleh dikenali wajahnya.
Tetapi, tambah mereka, pernahkah kita dengar wujudnya “orang Ismail Sabri” di mana-mana bahagian UMNO?
Mereka menambah, “orang Ismail Sabri” dalam UMNO hanya ada sedikit-sedikit di sana sini atau ada yang muncul mengaku sebagai penyokongnya setelah beliau memegang jawatan Perdana Menteri.
Dengan kekurangan itu, tegas mereka, tidak mudah untuk Ismail Sabri mahu menjatuhkan Zahid Hamidi, tambahan lagi jika Najib Razak secara terbuka memberikan sokongannya kepada Presiden UMNO itu.
Faktor seterusnya, kata “orang-orang Zahid Hamidi” itu lagi, sebahagian besar ahli UMNO juga sedar, tujuan di sebalik Ismail Sabri yang disokong kluster kabinet untuk mengambil alih kepimpinan itu ialah hanya untuk membolehkan kerjasama parti dengan Bersatu dijalin semula.
Dalam PRN Melaka sendiri, jelas mereka, bukanlah rahsia lagi di mana Ismail Sabri telah mencuba sedaya upaya untuk membawa UMNO dan Bersatu saling bekerjasama, meskipun ia bertentangan dengan keputusan dan hasrat akar umbi melalui PAU2020 yang lalu.
Dengan hasrat Ismail Sabri bertanding jawatan Presiden UMNO itu yang memungkinkan mandat akar umbi melalui PAU2020 akan dicampakkan ke dalam tong sampah, tidaklah mudah, tegas mereka, untuk beliau melepasi halangan tersebut.
Begitu pun, kata mereka lagi, jika Ismail Sabti sedia dimalukan dengan dikalahkan bertanding atas kedudukannya sebagai Perdana Menteri, dipersilakanlh untuk meneruskan hasrat bertanding itu.
“Zahid Hamidi tidak rugi apa-apa, perjuangannya hanya untuk mempertahankan maruah akar umbi UMNO yang menolak sama sekali daripada bekerjasama dengan Bersatu,” ujar mereka.
ShahbudinHusin 14/12/2021.

5

1

vote
Article Rating
Kongsikan artikel ini


MANA KAD LAPORAN 100 HARI 4 DUTA KHAS ISMAIL SABRI?

Jawapan Menteri di Jabatan Perdana Menteri (Tugas-tugas Khas) Abdul Latiff Ahmad semalam mengenai jumlah penasihat khas dan duta khas Perdana Menteri, Ismail Sabri amat mengejutkan dan membuka mata ramai pihak.
Persoalan pertama yang terlintas di fikiran ialah mengapa Perdana Menteri mempunyai begitu ramai penasihat khas dan duta khas kerana beliau sudah mempunyai Kabinet gergasi yang terdiri daripada 31 menteri dan 38 timbalan menteri dan tidak kurang juga Pesuruhjaya Tinggi dan Duta Besar di seluruh dunia?
Adakah Ismail Sabri bersedia untuk meminta kelulusan khusus daripada Parlimen bagi memberi kuasa kepadanya untuk melantik Penasihat Khas dan Duta Khas?
Jika tidak, ini bukan kerajaan parlimen tetapi Kerajaan Penasihat Khas di Malaysia!
Pada masa ini, Ismail Sabri mempunyai empat duta khas – Abdul Hadi Awang (duta khas ke Timur Tengah), Tiong King Sing (duta khas ke China), Richard Riot (duta khas ke Jepun, Korea, dan Taiwan), S Vigneswaran (duta khas ke India dan Asia Selatan).
Bolehkah empat utusan khas, Hadi Awang, Tiong King Sing, Richard Riot dan Vigneswaran mengeluarkan Kad Laporan 100 Hari mereka?
Jika empat Duta Besar tidak dapat menghasilkan Kad Laporan 100 hari mereka, apakah fungsi mereka ini?
Saya sebelum ini bertanya sama ada duta khas Malaysia ke Timur Tengah telah disekat daripada menjejak kaki ke Arab Saudi, dan tidak pernah melawat Arab Saudi sejak dilantik sebagai duta khas setakat April 2020, tetapi tiada jawapan yang diberikan.
Apa guna Duta atau Duta Khas sesuatu wilayah apabila dia tidak dapat melawat negara atau wilayah yang di bawah tanggungjawabnya?
Berapa kali Tiong Sin King melawat China sejak pelantikannya dan apakah yang telah dilakukannya untuk mewajarkan pelantikannya?
Soalan yang sama ditujukan kepada Hadi, Richard Riot dan Vigneswaran.
Latiff memberitahu Parlimen bahawa Perdana Menteri keenam, Najib Razak mempunyai bilangan penasihat dan duta khas paling ramai semasa menjadi perdana menteri dari 2009 hingga 2018.
Ia tidak bermakna penyelewengan dan salah guna kuasa oleh Najib menjadi justifikasi untuk Ismail Sabri melakukan perkara yang sama apabila menjadi Perdana Menteri.
Jika ya, Ismail sengaja mahu menjadikan Malaysia sekali lagi dikenali sebagai “kleptokrasi yang paling teruk” seperti zaman Najib menjadi Perdana Menteri dan terpalit dengan skandal ala 1MDB yang tersendiri.
Apabila buku penasihat komunikasi politik Najib selama enam tahun, Romen Bose, “Final Reckoning – An Insider’s View of the Fall of Malaysia’s Barisan Nasional Government” mula dijual di kedai-kedai buku semalam, unsur yang mengejutkan bukanlah Bose telah menulis kisah tentang kejatuhan Najib daripada tampuk kuasa, tetapi tiada siapa yang pernah tahu atau mendengar tentang beliau sehinggalah buku hasil tulisannya diterbitkan dan mula dijual.
Kita tidak boleh mempunyai kerajaan rahsia di mana Perdana Menteri mempunyai sepasukan penasihat khas yang dibayar menerusi dana awam tetapi Parlimen dan rakyat tidak tahu mengenainya.
Kerajaan rahsia ini mesti dihentikan segera!
LIM KIT SIANG
Ahli Parlimen Iskandar Puteri.

3.7

3

votes
Article Rating
Kongsikan artikel ini


SOKONGAN BBC TINDAKAN ‘SENGAJA CARI PASAL’, APAKAH INI AKAN MENDORONG ISMAIL SABRI SEGERA DIJATUHKAN?

Tanpa angin, tanpa ribut dan tiba-tiba saja, Kelab Penyokong Kerajaan atau BBC mengadakan sidang media menyatakan sokongan kepada Perdana Menteri, Ismail Sabri Yaakob untuk terus mentadbir negara sehingga penggal Parlimen berakhir pada 2023.
Pengerusi BBC Tajuddin Abdul Rahman berkata, kepimpinan Ismail Sabri perlu diteruskan bagi membantu kabinet memberikan fokus kepada usaha membela rakyat dan mengatasi masalah yang berlaku akibat Covid19.
“Kami memberi kepercayaan yang tinggi kepada Ismail Sabri kerana beliau telah menunjukkan prestasi yang sangat baik dalam tempoh 100 hari sebagai Perdana Menteri.
“Beliau bersama ahli kabinet yang mempunyai fahaman politik berlainan telah dapat membuktikan kejayaan mereka dalam menangani wabak Covid19 sehingga angka kes terus menurun,” katanya pada sidang media di Parlimen petang semalam.
Persoalannya, kenapa tiba-tiba saja Tajuddin yang disebut-sebut akan dilantik sebagai Duta Besar ke Indonesia mengadakan sidang media berkenaan?
Adakah ia menunjukkan Ismail Sabri semakin berkurangan sokongannya?
Jika ada, siapa yang sekarang tidak menyokong Ismail Sabri?
Atau sidang media itu suatu “probok-probok” agar surat lantikan sebagai duta lebih cepat dikeluarkan?
Begitu pun, dengan adanya sokongan secara tiba-tiba kepada Ismail Sabri ini, ia tentu sekali mengingatkan kita kepada bagaimana Mahiaddin Md Yasin juga sebelum ini mendapat sokongan bertalu-talu untuk dikekalkan khidmatnya sehingga PRU15.
Tetapi, apa jadi akhirnya kepada beliau?
Apakah sekarang Ismail Sabri sedang menempah laluan yang sama?
Yang nyata, sokongan terbuka BBC untuk Ismail Sabri diteruskan khidmatnya sehingga tahun 2023 adalah jelas merupakan tindakan “sengaja cari pasal” terhadap kepimpinan UMNO sendiri.
Secara tersiratnya tujuan memberi sokongan kepada Perdana Menteri sehingga tahun 2023 itu adalah semata-mata agar pemilihan UMNO diadakan terlebih dahulu sebelum PRU15 dilangsungkan.
Melalui itu, dengan kedudukannya sebagai Perdana Menteri, Ismail Sabri akan ditonjolkan untuk merebut jawatan Presiden UMNO yang kini disandang oleh Ahmad Zahid Hamidi.
Perkara itu tentu sekali bertentangan dengan pendirian MT UMNO baru-baru ini, sebagaimana disebut oleh Ketua Pemuda, Dr. Asyraf Wajdi Dusuki bahawa ketetapan telah dipersetujui untuk Parlimen dibubarkan selepas Julai 2022 dan sebelum pemilihan UMNO diadakan.
Makna kata, matlamat melanjutkan tempoh Perdana Menteri sehingga 2023 itu bukan untuk kepentingan rakyat, bukan untuk memulihkan ekonomi dan bukan juga untuk menangani Covid19, tetapi semata-mata kerana kepentingan kuasa.
Di sebalik yang terlihat melalui sokongan BBC itu seolah-olah Ismail Sabri sudah kurang sokongan dan mahu dijatuhkan, sebenarnya ini adalah gerakan untuk membawa Perdana Menteri mengetuai gerakan menjatuhkan kepimpinan UMNO yang sedia ada.
Cuma, sempatkah gerakan menjatuhkan itu dilakukan atau Ismail Sabri bakal lebih dulu dijatuhkan?
– ShahbudinHusin 15/12/2021.

5

2

votes
Article Rating
Kongsikan artikel ini


PERINGATAN UNTUK ISMAIL SABRI – JAWATAN PM BUKAN TANGKAL SAKTI UNTUK PASTI MENANG PRESIDEN UMNO

Apabila Kelab Penyokong Kerajaan atau BBC mengadakan sidang media menyatakan sokongan terbuka agar Perdana Menteri, Ismail Sabri Yaakob diberi tempoh berkuasa menerajui negara sehingga tahun 2023, tujuan paling mudah difahami di sebaliknya ialah agar beliau menjadi Presiden UMNO terlebih dahulu sebelum PRU15 hendak diadakan.
Ini berikutan tempoh akhir UMNO mesti mengadakan pemilihan ialah pada Disember 2022, sementara tempoh penggal Parlimen berakhir Mei 2023.
Dengan jika Ismail Sabri berjaya menjadi Presiden UMNO sebelum PRU15 diadakan, ia bukan saja dipercayai membolehkan beliau menyusun dan membentuk pasukannya dalam pilihanraya tersebut, bahkan lebih penting daripada itu ialah dapat menyelamatkan nyawa politik golongan kluster kabinet yang sebahagian besarnya tiada jawatan dalam hireaki kepimpinan UMNO.
Besar kebarangkalian, kalau pun tidak semua, beberapa orang daripadanya mungkin tidak akan dicalonkan lagi untuk bertanding dalam PRU15 jika ia dilangsungkan sebelum pemilihan UMNO berikutan pendirian mereka menentang kepimpinan Presiden UMNO, Ahmad Zahid Hamidi dalam beberapa isu, terutama soal bekerjasama dengan Bersatu.
Antara pemimpin berjawatan menteri yang tiada kedudukan dalam hireaki kepimpinan MT UMNO ialah Hishammuddin Hussein, Khairy Jamaluddin, Annuar Musa, Shahidan Kassim, Dr Adham Baba dan Halimah Saddique.
Tetapi jika PRI15 dapat dilewatkan sehingga 2023 dan pemilihan UMNO diadakan sebelum itu, maka bukan saja Ismail Sabri dipercayai mudah menewaskan Zahid Hamidi, malah pemimpin-pemimpin yang berjawatan menteri juga dirasakan tiada masalah memenangi sekurang-kurangnya sebagai ahli MT.
Namun, apakah benar dengan jawatan Perdana Menteri dan menteri, seseorang itu mudah menang jawatan Presiden UMNO dan ahli MT?
Selain sejarah UMNO telah beberapa kali memperlihatkan sudah ramai menteri yang kalah bertanding sebagai ahli MT, lebih daripada itu, kedudukan sebagai Perdana Menteri juga bukanlah tangkal azimat untuk membolehkan menang mudah jawatan Presiden UMNO.
Meskipun di era BN, semua Perdana Menteri adalah Presiden UMNO, realitinya jawatan tertinggi dalam kerajaan itu bukanlah jaminan mutlak untuk laluan mudah menguasai parti.
Contoh paling klasik dalam hal ini ialah Tun Mahathir Mohamad yang menjadi Perdana Menteri selama 22 tahun di era BN iaitu antara 1981 hingga 2003.
Tun Mahathir pernah ditentang oleh Tengku Razaleigh Hamzah untuk jawatan Presiden UMNO pada 1987 dan berjaya memenanginya dengan kelebihan 43 undi.
Meskipun Tun Mahathir menang dalam pertandingan itu, tetapi banyak misteri timbul berkaitan pemilihan tersebut, antaranya dakwaan lampu terpadam ketika proses pengiraan undi dan kewujudan 30 cawangan tidak sah daripada empat bahagian yang menyebabkan isu itu dibawa ke mahkamah oleh Kumpulan 11.
Kes itu dibawa di mahkamah dengan tujuan supaya pengiraan atau pengundian semula dapat diadakan bagi memastikan siapa pemenang sebenar sebagai Presiden UMNO.
Proses mahkamah itu juga diambil kerana duluan keputusan mahkamah terhadap pemilihan MCA yang turut dibelenggu kewujudan cawangan-cawangan tidak sah sebelum itu yang memutuskan pemilihan semula hendaklah diadakan.
Malangnya, dalam kes UMNO, keputusan hakim ketika itu tidak mencadangkan pemilihan semula, sebaliknya mengisytiharkan UMNO sebagai pertubuhan yang tidak sah atau haram, lalu Tun Mahathir kemudian menubuhkan UMNO Baru yang menghalang sama sekali Tengku Razaleigh dan pengikutnya daripada menjadi ahli parti baru itu.
Cuba kita bayangkan apakah nasib Tun Mahathir ketika itu jika pemilihan UMNO diadakan semula atau kalau pun UMNO Baru hendak ditubuhkan, tetapi semua bekas ahlinya diterima semula tanpa syarat sebagai ahli?
Kemudian pada pada 1998, Anwar Ibrahim yang ketika itu sebagai Timbalan Perdana Menteri dan Menteri Kewangan telah dipecat oleh Tun Mahathir atas pelbagai pertuduhan jenayah, di samping dalam waktu yang sama beliau dipukul hampir setengah mati dengan tangan terikat serta mata tertutup ketika dalam tahanan polis.
Lima tahun sebelum dipecat iaitu pada pada 1993, Anwar telah berjaya menyingkirkan Tun Ghafar Baba sebagai Timbalan Presiden UMNO dengan kemenangan hampir mutlak dan seterusnya dilantik sebagai Timbalan Perdana Menteri.
Sejak Anwar memegang jawatan nombor dua dalam kerajaan, namanya sering disebut-sebut sebagai bakal peneraju masa depan negara dan dalam keadaan yang sama, kehadirannya dilihat sebagai ancaman kepada Tun Mahathir.
Sementara pertuduhan dan cara Anwar dilayan ketika itu banyak yang boleh dipersoalkan, namun rata-rata mereka yang arif dalam politik mengakui bahawa soal politik adalah sebab utama pemecatan itu dilakukan.
Sekali lagi, cuba kita bayangkan apakah nasib Tun Mahathir dalam pemilihan UMNO seterusnya jika beliau tidak memecat Anwar daripada jawatan dalam kerajaan dan sebagai ahli UMNO pada tahun 1998 itu?
Pendek cerita, baik Ismail Sabri atau BBC, renungkan kembali dua episod sejarah itu jika masih berfikir jawatan Presiden UMNO boleh senang-senang untuk direbut hanya dengan bersandarkan jawatan Perdana Menteri.
Kalau Tun Mahathir pun tidak begitu kebal untuk menang sebagai Presiden UMNO bersama jawatan Perdana Menteri yang dipegangnya, berapa peratus kehebatan Ismail Sabri kalau hendak dibandingkan dengan bekas Perdana Menteri itu? –
ShahbudinHusin 16/12/2021.

1.5

2

votes
Article Rating
Kongsikan artikel ini


SEMUA BANTAH AKTA 342, LEBIH BAIK DIBATALKAN SAJA

Pagi ini (Khamis) saya bersama beberapa Ahli Parlimen lain termasuk mantan Menteri Kesihatan YB Dr Dzulkefly Ahmad telah menerima memorandum dari gerakan anak-anak muda dan aktivis rakyat.
Mereka hadir bagi menyatakan pendirian tegas serta bantahan keras terhadap rencana kerajaan berhubung langkah melawan wabak menerusi pindaan pada Akta Pencegahan Pengawalan Penyakit Berjangkit (Akta 342).
Kami Ahli-ahli Parlimen dari PH tidak boleh menyokong pindaan ini tatkala rakyat mahu dibuli dan ditekan oleh pemerintah.
 – ANWAR IBRAHIM – Pengerusi PH/Presiden PKR
.
Saya baru menerima kunjungan dari Menteri Kesihatan YB Khairy Jamaluddin dan Ketua Pengarah Kesihatan Tan Sri Noor Hisham Abdullah di pejabat saya tengahari tadi.
Ini adalah selepas kami Ahli-ahli Parlimen menyatakan bantahan pada rencana kerajaan dalam mengekang wabak menerusi pindaan Akta 342.
Dalam pertemuan tersebut, saya telah menyatakan kebimbangan dan keluhan rakyat berhubung langkah ini.
 – ANWAR IBRAHIM – Ketua Pembangkang.
Kementerian Kesihatan Malaysia telah menangguhkan pembentangan pindaan terhadap Akta Pencegahan dan Pengawalan Penyakit Berjangkit 1988 (Akta 342) untuk membolehkan jawatankuasa pemilih bersidang pada Isnin depan.
Ini jelas menunjukkan bahawa pindaan yang sebelum ini mencadangkan hukuman terhadap pelanggaran SOP COVID-19 sehingga RM100 ribu untuk individu dan RM2 juta untuk pertubuhan korporat serta sehingga 7 tahun sangat tidak munasabah dan dilakukan secara tergesa-gesa.
Ini adalah usaha Kerajaan untuk sekali lagi mencari salah dan menyalahkan rakyat. Jangan salahkan rakyat lagi atas kegagalan kerajaan menangani COVID-19, jangan susahkan rakyat lagi, jangan tambah penderitaan rakyat dengan hukuman berat yang tidak munasabah yang tidak akan menyelesaikan masalah.
Kami menentang Akta ini!
– LIM GUAN ENG – Setiausaha Agung DAP.
Cadangan terhadap pindaan Akta Pencegahan dan Pengawalan Penyakit Berjangkit 1998 (Akta 342) wajar diteliti semula.
Menghukum individu yang melanggar operasi standard seperti gagal memakai pelitup muka dan penjarakan fizikal sehingga denda maksimum RM10,000 atau penjara untuk tempoh maksimum tujuh tahun atau kedua-duanya adalah sangat tidak munasabah.
Apalagi bila rang undang-undang tersebut tidak menyertakan garis panduan untuk mengeluarkan kompoun.
Alasan Ketua Pengarah Kesihatan bahawa ia sedang diperhalusi dan akan dimuktamadkan selepas undang-undang itu diluluskan adalah tidak menepati okjektif pindaan ini.
Tiada undang-undang wajar diluluskan tanpa segala maklumat dan perincian di jelaskan dengan telus untuk pertimbangan ahli legislatif.
Tindakan ‘piecemeal’ seperti ini menunjukkan ketidaksediaan KKM dalam merangka pindaan tersebut.
Apa jua tindakan menyegerakan RUU ini tidak boleh mengabaikan ketelusan dan keadilan. Justice rushed is justice crushed.
Negara ini mesti belajar dari episod pendemik ini. Salah satu sebab kenapa kita terus dalam keadaan sekarang ialah kerana kegagalan kita dalam melaksanakan keadilan dalam penguatkuasaan.
Banyak sudah kes layanan dan tindakan ‘dua darjat’ antara orang biasa dengan mereka yang kenamaan dan berkuasa.
Orang kampung, peniaga dan mereka yang biasa-biasa, dikenakan kompaun dengan secara tidak munasabah. Tetapi orang yang ternama, dikenakan denda yang sangat ringan.
Di kota-kota besar negara lain, kita diberikan pelitup muka jika kita tidak membawanya. Kita dinasihati dengan sopan.
Malaysia tidak boleh menjadi negara bersifat ‘punitive’. Negara ini harus menjadi negara yang undang-undangnya mesti dilaksanakan dengan kemanusiaan.
Ingat lah keadilan itu ditangan kanan, ihsan itu ditangan kiri.
– MOHAMAD HASAN – Timbalan Presiden UMNO.
Sepatut hari sidang akhir Dewan Rakyat, tetapi RUU Kementerian Kesihatan yang sepatutnya dibahaskan, ditangguhkan ke Isnin depan.
Ini berikutan bantahan Ahli-Ahli Parlimen Pakatan Harapan berkait rancangan kerajaan untuk mengekang wabak covid-19 menerusi Pindaan Akta 342.
Bantahan dibuat berikutan keluhan ramai kalangan rakyat yang jelas bimbang dengan keberkesanan langkah kerajaan tersebut.
– MOHAMAD SABU – Presiden Amanah.

5

2

votes
Article Rating
Kongsikan artikel ini


“DENDA RM100 RIBU, PENJARA 7 TAHUN UNTUK AKTA 342 TAK PERNAH DIBINCANGKAN DALAM MESYUARAT”

Sebagai ahli Jawatankuasa Khas Pengurusan Covid-19 yang dipengerusikan oleh Perdana Menteri Ismail Sabri, kami tidak pernah membincangkan Akta 342 yang bertujuan meningkatkan denda kompaun untuk individu kepada RM100,000 dan syarikat kepada RM1 juta di samping hukuman penjara sehingga 7 tahun.
Apa gunanya Jawatankuasa Khas ini jika perkara yang sepatutnya dibincangkan tersebut langsung tidak pernah dibentangkan dalam mesyuarat?
Tiada sebarang kertas pembentangan tentang perkara ini di mesyuarat-mesyuarat yang lepas.
Ismail sepatutnya menjelaskan kenapa perkara ini tidak dibincangkan dalam Jawatankuasa Khas terlebih dahulu sebelum dibentangkan di Parlimen.
Jelas, penangguhan untuk membahaskan Rang Undang-Undang tersebut ke hari Isnin minggu depan merupakan taktik licik untuk mengelakkan sebarang kesan politik negatif ke atas pilihan raya negeri Sarawak besok.
Jika Rang Undang-Undang tersebut diluluskan oleh kerajaan semalam; maka GPS akan berdepan reaksi bantahan daripada pengundi.
Selepas hari mengundi besok, kerajaan boleh menyambung semula untuk meluluskan Rang Undang-Undang yang tidak memihak kepada kepentingan rakyat.
Meningkatkan denda kompaun secara drastik sebegini ialah satu tindakan menghukum rakyat dengan amat keras sekali.
Kerajaan tidak sepatutnya mengambil pendekatan menghukum untuk menangani pandemik Covid-19, sebaliknya harus melaksanakan langkah-langkah pencegahan yang bersifat rehabilitasi dan mitigasi bagi membendung Covid-19.
Pendekatan menghukum rakyat ini jelas menunjukkan bahawa kerajaan sedang lari dari tanggungjawab atas kegagalan menguruskan Covid-19 dengan kini meletakkan kesalahan di atas bahu rakyat.
Ini bukan sahaja salah, malah menonjolkan ketidakcekapan kerajaan. Langkah memastikan pematuhan SOP yang lebih efektif ialah dengan menunjukkan kepimpinan melalui teladan dengan menghentikan dasar tunggang langgang dan u-turn dalam SOP serta menghentikan amalan antara dua darjat dan penyalahgunaan kuasa.
DAP akan menolak Rang Undang-Undang ini pada hari Isnin agar rakyat tidak dipertanggungjawabkan dengan tidak adil dan dihukum dengan keras disebabkan kegagalan kerajaan.
LIM GUAN ENG
Setiausaha Agung DAP.

3.3

3

votes
Article Rating
Kongsikan artikel ini


DESAKAN KLUSTER KABINET LEWATKAN PRU15 BOLEH MAKAN DIRI ISMAIL SABRI

Berdasarkan mesyuarat perwakilan UMNO bahagian-bahagian yang berlangsung setakat semalam, jelas kini terdapat dua mazhab keinginan yang ketara dalam parti itu.
Mazhab pertama mahukan PRU15 diadakan segera dan ia mesti dilangsungkan sebelum pemilihan UMNO diadakan.
Bermakna, golongan ini mahu PRU15 diadakan sebelum 29 Disember 2022 iaitu tempoh akhir sebelum pemilihan UMNO mesti diadakan.
Menerajui mazhab ini ialah Presiden UMNO sendiri, Ahmad Zahid Hamidi, Timbalan Presidennya, Mohamad Hasan, sebahagian besar barisan dalam hireaki kepimpinan MT, Pergerakan Pemuda dan Pergerakan Puteri.
Banyak alasan diberikan kenapa PRU mesti diadakan segera, antaranya kerana mood rakyat selepas kejayaan PRN Melaka, untuk mengelakkan perpecahan dalam parti akibat pemilihan UMNO dan sebagainya.
Mazhab kedua pula mahu pemilihan UMNO diadakan lebih dulu sebelum PRU15 hendak dilangsungkan.
Bersama desakan agar pemilihan UMNO diadakan segera dan PRU15 dikemudiankan, golongan ini turut mengusulkan agar tempoh khidmat Ismail Sabri Yaakob sebagai Perdana Menteri diberi ruang sehingga akhir penggal Parlimen iaitu Jun 2023.
Golongan yang kuat mendesak perkara ini ialah kelompok kluster kabinet iaitu pemimpin UMNO yang tiada jawatan dalam hireaki kepimpinan MT, tetapi berjawatan menteri dan timbalan menteri dalam kerajaan.
Golongan ini percaya jika pemilihan UMNO diadakan lebih dulu, maka mereka boleh memenangi jawatan dalam kepimpinan MT berdasarkan jawatan kerajaan yang disandang yang seterusnya mencerahkan peluang untuk dipilih lagi sebagai calon PRU15.
Namun, jika PRU15 diadakan lebih dulu, selain kerana tiada kedudukan dalam kepimpinan tertinggi parti dan sebahagian mereka pula kerap berlaga pendapat dengan Presiden, mereka juga percaya peluang untuk dipilih sebagai calon pilihanraya adalah tipis.
Mudah kata, keinginan dan tujuan mendesak pemilihan diadakan lebih dulu itu banyak disebabkan oleh faktor-faktor kepentingan diri belaka.
Dalam kelompok ini, oleh kerana UMNO Bahagian Bera yang diketuai Ismail Sabri turut meluluskan usul agar Perdana Menteri diberi tempoh menjalankan tugas sehingga 2023, ia secara tidak langsung bermakna beliau juga setuju pemilihan UMNO diadakan lebih dulu berbanding PRU15.
Pertelagahan dua mazhab ini dijangka akan terus berlanjutan selepas ini kerana masing-masing ada hujah tersendiri untuk dipertahankan.
Meski begitu, dalam usaha memastikan siapa yang berjaya mempertahankan pendirian masing-masing, harus diakui bahawa kelebihan ada di pihak Zahid Hamidi.
Sekarang ini, termasuk dalam ucapannya ketika merasmikan Mesyuarat Perwakilan UMNO Bagan Datuk semalam, tidak diragui lagi Zahid Hamidi tetap dengan pendirian mahukan PRU15 diadakan segera dan ternampak beliau tidak akan mengalah mengenainya.
Jika mazhab yang lagi satu terus berkeras mendesak agar PRU15 dilewatkan sehingga 2023, pilihan terakhir yang boleh Zahid Hamidi lakukan ialah menarik sokongan terhadap Perdana Menteri bagi tujuan memaksa pilihanraya diadakan dengan segera.
Apabila dalam ucapannya semalam Zahid Hamidi mengimbas balik tentang peranan UMNO menjatuhkan Tun Mahathir Mohamad dan Mahiaddin Md Yasin sebagai Perdana Menteri sebelum ini, ia adalah mesej tersirat kepada Ismail Sabri bahawa beliau juga boleh dijatuhkan daripada jawatannya.
Berbeza dengan kluster menteri, mereka hanya sekadar mampu mendesak agar PRU15 dilewatkan saja, tetapi tidak berkuasa apa-apa untuk menggulingkan Zahid Hamidi selaku Presiden UMNO.
Kesimpulannya, dalam pertembungan dua mazhab ini, Perdana Menteri boleh dijatuhkan sebelum tempohnya, manakala Presiden UMNO hanya boleh dijatuhkan melalui tarikh pemilihan yang akan ditentukan oleh Zahid Hamidi sendiri.
Kecuali jika Ismail Sabri sedia akur dengan hasrat Zahid Hamidi, desakan berterusan kluster kabinet untuk melewatkan tarikh PRU15, apa lagi jika terbukti Ismail Sabri terbabit bersekongkol dengannya, tidak mustahil desakan itu akhirnya merupakan tindakan makan diri yang boleh memendekkan hayat Perdana Menteri sendiri. –
ShahbudinHusin 19/12/2021.

2.5

2

votes
Article Rating
Kongsikan artikel ini


ISMAIL SABRI BERKONGSI KUASA DENGAN MAHIADDIN RUPANYA…

Keputusan untuk menentukan tarikh PRU15 bukan ditentukan oleh UMNO semata-mata, kata Presiden Bersatu, Mahiaddin Md Yasin.
Beliau berkata, antara terma persetujuan antara Perdana Menteri Ismail Sabri Yaakob dan Perikatan Nasional atau PN ialah gabungan itu perlu dilibatkan dalam perbincangan bagi menentukan tarikh PRU15 hendak diadakan.
“Kita dengar di luar, kata PRU nak sampai (sudah dekat) tapi sebenarnya bukan UMNO saja yang menentukannya.
“Sebaliknya, semua parti terutama komponen PN akan berbincang dengan Perdana Menteri untuk tentukan masa yang sesuai bagi diadakan PRU berkenaan.
“Bukan UMNO saja yang tentukan,” katanya ketika berucap pada Perhimpunan Agung tahunan Ke-4 Bersatu pagi tadi.
Mahiaddin berkata demikian sebagai responnya terhadap kenyataan Presiden UMNO, Ahmad Zahid Hamidi,semalam yang menyatakan pimpinan parti itu akan mempertimbangkan satu usul bagi mengawalkan tarikh PRU15.
Seterusnya, bekas Perdana Menteri itu turut mengingatkan bahawa sokongan PN kepada Ismail Sabri sebagai Perdana Menteri dan dalam pembentukan kerajaan hari ini adalah berasaskan terma-terma tertentu yang telah dipersetujui.
“Penglibatan PN dalam menentukan tarikh PRU15 adalah salah satu daripada termanya
“Selagi terma ini dipatuhi, selagi itulah kita memberikan sokongan sehingga tiba masa yang sesuai untuk diadakan PRU,” tegasnya lagi.
Malah, menurut Mahiaddin, Ismail Sabri turut mengakui bahawa UMNO kembali memegang tampuk kerajaan adalah disebabkan sokongan daripada PN.
“UMNO dapat berkuasa bukan kerana kerana parti itu mempunyai jumlah kerusi majoriti di Parlimen, tetapi kerana sokongan yang diberikan oleh parti dalam PN, GPS, PBS dan beberapa Ahli Parlimen bebas.
“Jadi saya ingin berpesan kepada individu tertentu di dalam UMNO – hormatlah sedikit dan jangan lupa diri,” kata beliau.
Alamak…ini benar-benar berita yang mengejutkan!!
Rupa-rupanya selain dengan PH, Ismail Sabri juga ada MOU dengan Mahiaddin dan PN.
Lebih dahsyat lagi, MOU itu ialah seolah-olah berkongsi kuasa dengan Mahiaddin berkaitan menentukan tarikh PRU15 akan datang di mana Perdana Menteri mesti berunding dengan PN terlebih dahulu mengenainya.
Maka, apa kuasa yang tinggal pada Perdana Menteri daripada UMNO ini?
Tapi kalau kuasa tertentu pun dikongsi dengan Mahiaddin, Ismail Sabri ini Perdana Menteri daripada UMNO atau Bersatu?
Adakah Zahid Hamidi dan MT UMNO nak berdiam diri lagi? –
ShahbudinHusin 1
9/12/2021.

4.9

7

votes
Article Rating
Kongsikan artikel ini


MAJORITI UMNO BAHAGIAN MAHU PRU15 SEGERA, SEDIAKAH ISMAIL SABRI AKUR KEPADA ZAHID HAMIDI?

UMNO bahagian seluruh negara telah selesai mengadakan mesyuarat perwakilan masing-masing semalam.
Laporan awal dan belum rasmi mendapati majoriti UMNO bahagian-bahagian meluluskan usul agar PRU15 diadakan segera dan lebih dulu sebelum pemilihan parti.
Daripada 191 keseluruhan bahagian, difahamkan sebanyak 143 bahagian meluluskan usul berkenaan.
Alasan usul ini lebih diterima ialah untuk mengelak perpecahan sesama sendiri dan risiko berlakunya khianat dalam pilihanraya kesan pertandingan dalam parti dapat dikurangkan.
Dengan itu bermakna, satu lagi usul iaitu mendesak agar pemilihan UMNO diadakan segera dan tempoh Ismail Sabri Yaakob sebagai Perdana Menteri dilanjutkan sehingga akhir penggal Parlimen iaitu Jun 2023 telah gagal, tewas dan tidak mendapat sambutan.
Kelompok yang kuat mempromosi usul tersebut kluster menteri dalam UMNO, antaranya Annuar Musa dan Shahidan Kassim.
Malah bahagian Ketereh yang diketuai Annuar Musa yang mengadakan mesyuarat perwakilan pada Jumaat lalu adalah merupakan UMNO bahagian terawal meluluskan usul tersebut.
UMNO bahagian Bera yang dipimpin oleh Ismail Sabri, walaupun tidak mendesak pemilihan UMNO disegerakan, tetapi sebulat suara meluluskan usul agar Perdana Menteri diberi ruang meneruskan khidmat sehingga habis penggal Parlimen pada 2023.
Kelompok ini memberi alasan supaya pemilihan UMNO diawalkan dan PRU15 dilewatkan sehingga ke tahun 2023, selain untuk memberi ruang kepada Ismail Sabri melakukan lebih banyak kerja untuk rakyat atas kapasitinya sebagai Perdana Menteri, tujuan tersirat utama ialah untuk menonjolkan beliau melawan Zahid Hamidi sebagai Presiden parti.
Begitu pun, dengan perkembangan ini menunjukkan usul yang pro kepada pendirian Zahid Hamidi dan kepimpinan utama UMNO iaitu agar PRU15 disegerakan lebih diterima berbanding pendirian yang mahu pemilihan UMNO didahulukan.
Dalam erti kata lain, bukan saja kluster kabinet telah tewas dalam perjuangan awal mereka, malah Ismail Sabri juga dikira kalah kepada Zahid Hamidi.
Hakikatnya, tindakan UMNO Bahagian Bera yang meluluskan usul agar Ismail Sabri dilanjutkan tempoh kuasanya sehingga 2023 adalah sama dengan maksud mahukan pemilihan UMNO diadakan terlebih dahulu.
Dengan kekalahan ini, sediakah Ismail Sabri akhirnya akur dengan kehendak akar umbi parti dan mengadakan PRU15 lebih dulu sebelum pemlihan UMNO?
Atau beliau akan terus berkeras melengah-lengahkan tarikh PRU15 sehingga ke tahun 2023 dengan semua langkahnya diketahui umum disokong kuat oleh kelompok kluster kabinet, Bersatu dan juga PN?
Antara Zahid Hamidi dan Ismail Sabri, siapa akan “meninggal” dulu?
– ShahbudinHusin 20/12/2021.

5

2

votes
Article Rating
Kongsikan artikel ini


MENTERI YANG WAJIB DIBUANG SEGERA…

Walaupun saya mendengar banyak berita dan maklumat tidak menyenangkan mengenai tragedi banjir yang sedang melanda Selangor sekarang ini, baik melalui portal dan media sosial atau secara langsung melalui penyampaian yang disalurkan terus oleh pelbagai pihak, tetapi saya lebih memilih untuk mendiamkan diri mengenainya.
Lebih-lebih yang saya cuba elak ialah menulis dalam bentuk mengkritik, mengecam dan mempertikai kelemahan atau kekurangan sama ada kerajaan pusat, kerajaan negeri, menteri, wakil rakyat dan pihak-pihak lain yang diketahui sedang turun padang memberi bantuan masing-masing.
Kepada saya, dalam masa tragedi seperti ini bukan masanya untuk kita bermain politik dan menyalahkan sesiapa, meski kita sedar mungkin ada kelemahan di mana-mana dalam proses mereka bertindak itu.
Lebih-lebih lagi kalau dalam mengkritik itu, kita sendiri tidak sama turun padang memberikan bantuan.
Yang mana sedang membantu, boleh membantu dan akan membantu, berilah peluang kepada mereka menjalankan peranan berdasarkan keupayaan serta bidang kuasa masing-masing.
Barangkali kelemahan yang berlaku sehari dua lalu yang sama-sama kita dengari itu sedang ditangani atau diatasi secara perlahan-lahan dan kita berharap semuanya akan beres dalam masa terdekat ini.
Tetapi, berita mengenai kenyataan Menteri Tugas-Tugas Khas, Dr Latif Ahmad tentang peranan NADMA atau Agensi Pengurusan Bencana Negara ketika banjir sedang melanda ini bukan saja membuatkan kita kecewa, malah tentunya juga berasa amat marah.
Dr Latif dalam kenyataannya berkata, NADMA tidak terlibat secara langsung dalam urusan kejadian bencana alam seperti banjir di peringkat negeri.
Katanya, NADMA hanya menjaga urusan dalam pemberian pampasan kepada mana-mana mangsa selepas mendapat maklumat dan senarai daripada kerajaan negeri.
“Kalau hal ehwal yang berkaitan dengan banjir atau bencana, perlu dikongsi oleh pihak ini (kerajaan negeri dan kerajaan tempatan), jangan bulat-bulat serahkan kepada NADMA di peringkat pusat,” katanya lagi.
Ternampak dalam hal ini Dr Latif tidak faham peranan dan makna NADMA itu sendiri.
Kalau sudah namanya pun Agensi Pengurusan Bencana Negara, maka sudah tentulah peranan utamanya berkaitan apa juga bencana yang berlaku dalam negara seperti banjir, tanah runtuh, gunung meletup atau wabak yang memberi kesan kepada kehidupan manusia serta tidak terkecuali memberi pampasan.
Seperti mana kita sedia maklum juga, NADMA ini ditubuhkan selepas berlakunya banjir besar di Kelantan pada 2014 dahulu dan peranan utamanya ialah menyelaras kerja agensi-agensi yang boleh memberi bantuan dan penyelamatan seperti ATM, PDRM, Bomba, Rela, Jabatan Pertahanan Awam, Jabatan Kebajikan Masyarakat dan sebagainya ketika berlakunya sesuatu bencana.
Jika NADMA sekadar menguruskan pampasan, apakah perlu begitu banyak agensi kerajaan yang perlu berada di bawahnya untuk diselaraskan dan perlukah juga seorang menteri bagi menjaganya?
Kenyataan Dr. Latif ini bukan saja tidak bertanggungjawab, malah menunjukkan beliau cuba lepas tangan atas kegagalannya memainkan peranan paling penting dalam tragedi banjir yang sedang melanda Selangor ketika ini.
Dengan kenyataannya yang begini, bagaimana Ismail Sabri Yaakob boleh mendabik dada mengatakan menteri-menterinya mendapat markah purata 90% dalam tempoh 100 hari pertama selepas mengangkat sumpah?
Sebenarnya Dr Latif melalui kenyataannya itu dengan jelas menunjukkan beliau telah gagal, tidak memiliki jiwa sebagai seorang pemimpin dan tidak layak sama sekali memegang jawatan menteri.
Ismail Sabri mesti membuangnya segera, kegagalan beliau memahami peranan NADMA ini adalah tanda gagalnya kerajaan ini secara keseluruhannya. –
ShahbudinHusin 21/12/2021.

4.5

8

votes
Article Rating
Kongsikan artikel ini


PEMIMPIN UMNO DAN PROJEK TAMBAK LAUT MELAKA

Sebelum pilihan raya negeri Melaka pada November lalu, kerajaan negeri yang diketuai Sulaiman Md Ali mendesak pelaksanaan projek penambakan mega yang dikenali sebagai Zon Ekonomi Persisiran Pantai Melaka (M-WEZ).
Meliputi 33km pesisir pantai dan lapan kawasan pilihan raya, kerajaan negeri berjanji untuk menarik pelaburan berbilion ringgit.
Projek mega itu turut dimasukkan dalam manifesto BN pada pilihan raya itu.
Dengan pembinaan projek yang dijangka meliputi 25,000 ekar tanah, ia akan mewujudkan perubahan drastik kepada pantai Melaka.
Kebimbangan terhadap projek itu dibangkitkan semasa pilihan raya negeri, terutamanya berkaitan impaknya terhadap perikanan.
Pada masa ini, projek tebus guna Klebang yang baru di bawah pelan tindakan M-WEZ sedang dalam peringkat penilaian impak alam sekitar (EIA).
Semakan

Malaysiakini

terhadap laporan EIA dan profil pemaju mendapati pemimpin Umno dikaitkan dengan projek itu.
Dua veteran Umno Melaka, timbalan pengerusi Umno negeri, Mohamad Ali Mohamad dan bekas timbalan exco, Ghazale Muhamad, terlibat secara langsung.
Mohamad Ali, 57, juga adalah senator dan Timbalan Yang Dipertua Dewan Negara sekarang.
Syarikat di bawah Mohammad Ali dan Ghazale memiliki kawasan konsesi di bawah projek yang dicadangkan.
Syarikat mereka dianugerahkan 300 ekar tanah ketika tempoh BN/Umno memerintah kerajaan negeri dan Ghazale adalah timbalan exco yang menyelia hal-hal berkaitan.
Keadaan ini menimbulkan persoalan tentang kemungkinan berlaku konflik kepentingan.
Firma tidak aktif dianugerahkan kawasan konsesi
Menurut laporan EIA yang dikemukakan oleh Konsortium Pembangunan Tanah Laut (Melaka) Sdn Bhd, cadangan projek penambakan itu – yang dinamakan sebagai Projek AJA – terletak kira-kira 5km dari Pekan Klebang, Melaka Tengah.
Dokumen lampiran daripada laporan EIA menunjukkan bahawa kerajaan BN terdahulu menganugerahkan 300 ekar (saiz kira-kira 226 padang bola) kawasan konsesi penambakan kepada empat syarikat.
Perjanjian itu ditandatangani antara Jun 2016 dan Februari 2017.
Empat syarikat itu ialah Dewi Pertiwi Development Sdn Bhd (DPDSB), Golden Straits Development Sdn Bhd (GDSSB), Nusa Waja Sdn Bhd (NWSB) dan BBM Ventures Sdn Bhd (BBM).
Menurut rekod Suruhanjaya Syarikat Malaysia (SSM), empat syarikat itu berada dalam status tidak aktif dengan maklumat kewangan terkini mereka menunjukkan pendapatan mereka sebagai “sifar”.
Daripada empat syarikat itu, BBM mempunyai status kewangan yang paling teruk apabila menanggung kerugian sebanyak RM107,699 pada 2016.
Berdasarkan profil masing-masing, BBM berurusan dengan cari gali mineral manakala yang lain terlibat dalam perniagaan tebus guna tanah.
NWSB paling lama ditubuhkan iaitu pada 2007 manakala BBM hanya ditubuhkan pada Januari 2015, dua tahun sebelum ia dianugerahkan kawasan konsesi berkenaan.
Syarikat dikawal oleh Mohamad Ali dan isteri
Maklumat dari SSM mendedahkan bahawa Mohamad Ali dan isterinya Rosefouziah Salleh adalah pemegang saham empat syarikat itu.
Pasangan itu memiliki sepenuhnya tiga syarikat iaitu DPDSB, GSDSB dan NWSB.
Pada pilihan raya negeri baru-baru ini, Mohamad Ali, yang membuat penampilan sulung sebagai calon BN,

tewas

dengan majoriti 530 undi di kawasan Sungai Udang.
Bagi BBM Ventures pula, selain Mohamad Ali dan isterinya, bekas Adun Rim, Ghazale juga disenaraikan sebagai pemegang saham.
Veteran Umno itu memegang 40 peratus kepentingan dalam syarikat itu manakala selebihnya dimiliki oleh Mohamad Ali dan isterinya.
Semakan dalam talian mendapati Ghazale dilantik sebagai timbalan exco kewangan, tanah, perancangan ekonomi pelaburan dan perindustrian selepas PRU13 semasa Idris Haron menjadi ketua menteri pada 2013.
Dalam tempoh yang sama, Ghazale merupakan timbalan exco bagi hal-hal berkaitan pembangunan sungai, pantai dan pulau Melaka.
Perlu diingatkan bahawa kawasan konsesi dianugerahkan oleh unit perancang ekonomi negeri (UPEN) di bawah pejabat ketua menteri.
Memandangkan Ghazale adalah timbalan ketua menteri dalam mengendalikan isu-isu tersebut, ia membawa kepada persoalan kemungkinan berlaku konflik kepentingan.
Selepas kejatuhan kerajaan negeri Pakatan Harapan (PH) pada 2020, Ghazale dilantik sebagai timbalan speaker DUN sehingga ia dibubarkan pada Oktober lalu.
Kerajaan negeri berjanji dapatkan kelulusan
Mengikut perjanjian yang ditandatangani oleh pemaju dan kerajaan negeri, sebaik sahaja projek tebus guna itu siap, kerajaan negeri akan menerima satu perenam bahagian tanah tebus guna itu. Tanah-tanah ini akan menjadi “tanah kerajaan”.
Sementara itu, jika pemaju meminta bantuan, kerajaan negeri akan membantu syarikat mendapatkan kelulusan yang diperlukan untuk memastikan projek yang dicadangkan itu “diluluskan dan disahkan dengan cepat oleh pihak berkuasa yang berkaitan”.
Gene & Quin Holdings Sdn Bhd, salah sebuah syarikat induk pemaju projek, mengumumkan di

laman webnya

bahawa projek itu akan terdiri daripada kawasan perumahan, kawasan komersial, pembangunan marin pinggir laut dan kemudahan kapal layar tepi laut.
Malaysiakini

telah menghubungi Mohammad Ali, Ghazale dan Gene & Quin Holdings (syarikat induk Konsortium Pembangunan Tanah Laut (Melaka) untuk mendapatkan komen.
Semasa pilihan raya negeri Melaka, BN berjanji untuk melaksanakan projek M-WEZ yang disifatkan sebagai

“game-changer”

kepada ekonomi negeri.
Bagaimanapun, PH dan Perikatan Nasional (PN) menentang projek itu dengan alasan ia akan memberi kesan kepada aktiviti perikanan tempatan.
Sumber – Malaysiakini.

5

1

vote
Article Rating
Kongsikan artikel ini


PETAKA BANJIR INI SERLAH TIDAK UPAYA PM TADBIR NEGARA – ANWAR

Saya kesal dengan sikap dan cara negara ini dipimpin tatkala rakyat berbilang kaum sedang dirundung malapetaka banjir setelah hujan lebat berterusan selama beberapa hari pada hujung minggu yang lalu.
Setakat hari ini, 17 mangsa telah dilaporkan maut di Selangor dan 8 mangsa di Pahang, manakala lebih 60,000 lagi kehilangan tempat tinggal tanpa ada tanda-tanda jelas berhubung keadaan rumah dan tahap kelangsungan hidup seusai banjir surut.
Kelemahan-kelemahan utama berhubung tahap kesiapsiagaan negara dalam menghadapi bencana kini terpampang jelas.
Tindakan lembab dari kerajaan persekutuan terutamanya Agensi Pengurusan Bencana Negara (NADMA) ditambah pula dengan penyelerasan yang kucar kacir dengan pihak kerajaan serta dengan agensi-agensi tempatan ternyata merumitkan krisis ini kepada rakyat dan menjadikan ia satu malapetaka tadbir urus juga.
Kelewatan dalam menggerakkan Angkatan Tentera Malaysia (ATM) telah memungkinkan beberapa pegawai untuk bertindak dengan inisiatif sendiri dalam membantu warga yang terkesan.
Penyelerasan yang lemah antara pasukan sukarelawan dan angkatan tentera hanya menambah kekeliruan dan kekecewaan.
Krisis ini adalah mimpi buruk yang nyata kepada Perdana Menteri tatkala malapetaka tadbir urus ini melatari 100 hari pentadbirannya. Kegagalan demi kegagalan dalam mengurus bencana ini hanya menonjolkan tahap keupayaan sebenar kerajaan yang dikemudi beliau.
Kerajaan dan pimpinan yang gagal menonjolkan kebersamaan dengan rakyat sedari awal bencana ini, tidak akan mampu memberi keyakinan kepada kita semua bahawa mereka juga mampu melonjakkan negara ke arah pemulihan dari musibah ini, termasuk masalah wabak yang masih mengganas.
Saya kagum dengan semangat kekeluargaan sebenar yang telah ditonjolkan rakyat berbilang kaum tatkala pemimpin-pemimpin utama kerajaan sibuk bermesyuarat.
Sewaktu saya turun mengagihkan bantuan kepada rakyat yang terkandas, saya turut mendengar dan menyaksikan sendiri babak-babak yang luarbiasa yang memaparkan sikap belas dan keprihatinan yang tinggi.
Saya turut berkongsi kekecewaan mereka berhubung kelemahan kerajaan dalam krisis ini.
Perubahan iklim dan tahap kesedaran kita yang lemah terhadap peranan dan kepentingan alam sekitar akan menyaksikan peningkatan yang amat dahsyat terutamanya dalam aspek keberlakuan bencana alam di masa hadapan.
Kita tidak mampu untuk memikir dan menyiasat apa yang menjadi punca kelemahan kita hujung minggu yang lalu.
Perdana Menteri sekarang ini mesti ambil tindakan untuk segera menubuhkan jawatankuasa diraja termasuk jawatankuasa Parlimen dalam menambahbaik tahap kesiapsiagaan bencana.
Dalam masa yang sama, kerajaan dituntut untuk membantu rakyat mendapatkan semula rumah mereka yang dibadai banjir dan tidak memandang remeh soal pemulihan sesudah banjir.
Kerajaan mesti punyai sikap ketelusan dan kebertanggungjawaban yang tinggi kepada orang ramai dan mesti mengadakan sidang media harian bagi mengemaskini situasi semasa banjir dan langkah menyelamat.
Saya juga ingin mendesak kerajaan persekutuan untuk membetulkan ketempangan dalam Majlis Keselamatan Negeri Selangor di mana Menteri Besar mesti dikembalikan kuasa dan peranannya dalam mengemudi krisis ini.
Saya juga ingin mengucapkan tahniah atas pelbagai inisiatif dan peruntukan bantuan RM100 juta yang telah digerakkan Kerajaan Negeri Selangor kepada mangsa-mangsa banjir.
ANWAR IBRAHIM
Ketua Pembangkang/Pengerusi PH.
21 Disember 2021.

3

4

votes
Article Rating
Kongsikan artikel ini


“NOH OMAR JUGA PATUT DIPECAT SEBAGAI MENTERI, BAGAIMANA DIA BOLEH DAPAT MARKAH 90%?”

Noh Omar bukan sahaja perlu disingkirkan daripada jawatannya sebagai Pengerusi Majlis Keselamatan Negara (MKN) Negeri Selangor, beliau juga perlu dipecat daripada jawatannya sebagai Menteri Pembangunan Usahawan dan Koperasi kerana prestasi buruknya dalam mengendalikan bencana banjir besar di Selangor.
Bagaimana Noh boleh mendapat markah 90% untuk prestasi 100 hari pertamanya sebagai Menteri sedangkan apa yang beliau layak terima hanyalah -90% untuk prestasinya sebagai Pengerusi MKN Selangor dengan pengurusan buruknya dalam bencana banjir besar di Selangor.
Memang layaklah beliau dihentam teruk semasa melawat pusat pemindahan di Selangor oleh seorang mangsa banjir mengenai pengalaman mengerikan beliau dalam berhadapan dengan bencana banjir ini dengan respons dari pihak kerajaan yang lambat dalam menyelamatkan mangsa yang terperangkap.
Sikap tidak bertanggungjawab dan kecuaian Noh ditonjolkan oleh Menteri Besar Selangor, Amirudin Shari, yang berkata jika beliau menjadi ketua MKN Selangor, beliau akan memanggil tentera dan tentera untuk membantu menguruskan banjir besar itu.
Majlis Keselamatan Negara berada di bawah Jabatan Perdana Menteri, dan pada November jawatan Pengerusi MKN Selangor diserahkan kepada menteri persekutuan – Menteri Pembangunan Usahawan dan Koperasi, Noh Omar.
Adakah Noh Omar mengadakan sebarang mesyuarat MKN Selangor sebelum banjir besar di Selangor hujung minggu lalu?
Amirudin hanya dilantik semula sebagai pengerusi MKN Selangor semalam.
Satu lagi cabang kerajaan yang sangat lalai ialah Dewan Rakyat sendiri yang enggan mengadakan perbahasan khas mengenai banjir besar di Selangor dan Pahang yang setakat ini telah meragut 27 nyawa dengan lebih banyak kematian dijangkakan.
Walaupun ahli parlimen DAP Bagan, Lim Guan Eng, meminta seorang Menteri memberi penjelasan mengenai langkah-langkah yang diambil dalam isu itu, tiada Menteri yang menjawab dan Speaker, Azhar Azizan Harun, enggan membenarkan perbahasan atas alasan ia bertentangan dengan Aturan Urusan Mesyuarat.
Akibatnya, kita bukan sahaja mempunyai Menteri “Kelas D”, kita mempunyai Kabinet “Kelas D” dan Parlimen “Kelas D”.
Saya bersetuju sepenuhnya dengan gesaan ketua pembangkang parlimen, Anwar Ibrahim, supaya Suruhanjaya Siasatan Diraja mengenai pengurusan bencana banjir besar di Selangor dan Pahang, sebelum dan selepas banjir diadakan, berserta dengan jawatankuasa khas parlimen mengenai tindak balas lambat kerajaan terhadap bencana banjir besar ini.
LIM KIT SIANG
Ahli Parlimen Iskandar Puteri, Johor.

5

4

votes
Article Rating
Kongsikan artikel ini


URUSAN RAKYAT MOHON BANTUAN AKAN DIPERMUDAH – MB SELANGOR

Semalam semasa Sidang Media Khas Situasi Banjir di Selangor, saya telah mengumumkan beberapa inisiatif khusus buat rakyat Negeri Selangor yang terkesan akibat tragedi banjir ini.
Selain itu, saya turut mengumumkan pelaksanaan langkah seterusnya iaitu fasa pembersihan dan pemulihan.
Saya mengambil maklum keluhan dan rintihan rakyat berkenaan proses permohonan bantuan-bantuan ini.
Sudah semestinya sebagai kerajaan, menjadi tanggungjawab utama untuk kami mempermudahkan urusan rakyat yang telah ditimpa musibah.
InsyaAllah saya akan umumkan prosedur permohonan yang lebih sistematik, mudah dan tidak membebankan rakyat.
Telah timbul pelbagai polemik yang menyalahkan pelbagai pihak dalam isu tragedi banjir ini.
Bagi saya, fokus dan matlamat kita kini adalah jelas iaitu untuk menyelamatkan nyawa, membantu rakyat membina semula kehidupan. Itu adalah fokus dan keutamaan nombor 1 ketika ini.
Marilah kita bersama-sama berganding bahu bekerja sedaya upaya serta memanjatkan doa kepada Yang Maha Esa semoga keadaan pulih seperti sedia kala.
AMIRUDIN SHARI
Menteri Besar Selangor.

5

1

vote
Article Rating
Kongsikan artikel ini


LETAKLAH JAWATAN DULU, BARU NAMPAK SOLUSINYA….

Menteri Tugas-Tugas Khas, Dr. Latif Ahmad yang bertanggungjawab kepada Agensi Pengurusan Bencana Negara atau NADMA dilaporkan berkata, beliau tidak ada masalah untuk meletakkan jawatan susulan kritikan terhadap kegagalannya dalam menguruskan hal ehwal banjir.
Bagaimanapun, tambahnya, apakah dengan tindakan itu akan menyelesaikan masalah yang ada?
“Bubar NADMA boleh, saya setuju. Saya letak jawatan (pun) boleh.
“Saya sudah enam penggal (jadi wakil rakyat). Tiada masalah.
“Tapi apakah solusinya?” soal beliau.
Beliau seterusnya meminta pengkritik mengemukakan cadangan untuk menguruskan banjir dengan lebih berkesan di negara ini.
“Kalau kata hendak suruh letak jawatan (semata-mata), negara kita akan bertukar Perdana Menteri setiap tiga bulan,” tambahnya lagi.
Kepada Dr. Latif, kalau betul sedia nak letak jawatan, terus sajalah letak jawatan tanpa bertangguh-tangguh atau membeli sebarang alasan lagi.
Tidak perlu pun sebenarnya memberi dalih seperti bertanyakan apa solusi untuk menangani banjir dan bagi memperbaiki operasi NADMA.
Letak jawatan dulu, maka barulah akan nampak jalan solusi yang ada di hadapan.
Selagi beliau tidak letak jawatan, macam mana nak nampak solusinya?
Tetapi, untuk pengetahuan Dr. Latif, solusi paling mudah ternampak jika beliau segera atau sedia meletak jawatan ialah akan ada menteri baru yang mengambil alih tugas menjaga NADMA selepas ini.
Sudah tentu Perdana Menteri akan memilih pemimpin yang benar-benar diyakininya serta yang mempunyai jiwa kepimpinan yang tulen untuk menggantikan tempatnya menjaga NADMA.
Kalau benar Dr. Latif mahu cepat solusi itu menjadi kenyataan, cepat-cepatlah beliau meletakkan jawatan.
Jangan sembang saja kencang, tapi dalam hati masih sayang nak lepaskan jawatan!!
– ShahbudinHusin 23/12/2021.

5

3

votes
Article Rating
Kongsikan artikel ini


OSMAN SAPIAN YANG KUKENALI….

Aku mungkin “biased” sebab dia sahabatku sejak kecil. Tetapi aku rasa Osman Sapian adalah seorang Menteri Besar Johor yang disayangi rakyat, walaupun tempoh pemerintahannya hanya 11 bulan sahaja, iaitu sejak kemenangan Pakatan Harapan Johor dalam Pilihanraya Umum ke-14, pada 09 Mei 2018.
Sahabatku ini Dato’ Haji Osman bin Haji Sapian telah meninggal dunia pada 21 Disember 2021 jam 11.45 malam di Kuala Lumpur dan dikebumikan di Tanah Perkuburan Islam Taman Mount Austin, Johor Bahru pada keesokannya 22 Disember 2021. Umurku sebulan lebih tua berbanding Osman. Aku kira beliau meninggal dunia pada usia 70 tahun.
Aku berkawan dengan Osman Sapian sejak kami di Darjah Enam, Sekolah Melayu yang dikenali sebagai Sekolah Kebangsaan Kayu Ara Pasong yang terletak di daerah Pontian, Johor. Sebelum itu Osman bersekolah di kampungnya, Sekolah Kebangsaan Parit Sapran dari darjah satu sehingga darjah Lima. Kemudian Osman berpindah ke sekolah tempat aku belajar yang lebih besar dan “gah” kerana pencapaian akademik, sekolah dan kegiatan ko-kurikulum.
Osman antara kawanku yang paling rapat sejak zaman kami bersekolah rendah. Kampungnya yang bernama Parit Sapran terletak jarak hanya tiga atau empat kilometer sahaja dari kampungku, Kampung Melayu, Pontian Besar Kiri.
Di kampungku tidak ada kebun nenas dan Osman tahu aku suka makan nenas. Balik sekolah, Osman akan membawa aku ke kampungnya untuk pergi ke kebun nenas saudara maranya. Kami pergi menaiki basikal masing-masing. Di kebun itu kami makan nenas sepuasnya.
Selepas peperiksaan Darjah Enam untuk naik ke sekolah Menengah, kami berdua sama-sama lulus peperiksaan. Kami naik ke Tingkatan satu di Sekolah menengah Melayu yang baru dibina yang dipanggil Sekolah Menengah Kebangsaan Datuk Penggawa Barat (SDPB). Waktu itu ada sekolah rendah Inggeris dan sekolah menengah Inggeris. Tetapi Osman dan aku, kami bersekolah di sekolah Melayu.
Sejak di sekolah menengah, Osman telah menunjukkan kepetahannya dalam bersyarah dan berbahas. Kami berdua antara wakil SDPB yang sering dihantar ke pertandingan berbahas di peringkat daerah dan negeri Johor. Jika di sekolah kami sendiri, Osman selalu berbahas di pihak Pencadang manakala aku pula sering berada di pihak Pembangkang. Rupa-rupanya hal yang sama betul-betul berlaku apabila kami dewasa dan sama-sama menceburkan diri ke dunia politik. Osman sering berada di pihak Kerajaan manakala aku berada di pihak Pembangkang.
Osman Sapian mempunyai bakat, minat dan kebijaksanaan di bidang perniagaan. Dia bermula secara kecil-kecilan selepas tamat mengambil Peperiksaan SPM di tingkatan Lima. Manakala aku condong ke arah dunia akademik. Osman berpindah dari Pontian ke Johor Bahru menceburi dunia perniagaan. Manakala aku berpindah ke Kuala Lumpur dan Petaling Jaya menyambung pelajaran di Tingkatan Enam dan kemudian ke Universiti.
Osman meningkat di bidang perniagaan dari hanya seorang agen Singer hingga mencapai ke kedudukan pengurus atau manager di syarikat kewangan yang terlibat dengan penjualan kereta baru dan terpakai seperti Semangat Finance dan Syarikat Tan Chong pengedar kereta-kereta jenama Nissan.
Semasa aku sibuk belajar dan aktif bergiat dalam dunia kampus di universiti, Osman telah mampu membeli rumah dan mempunyai sebuah kereta Alfa-Romeo yang comel dan cantik. Rumahnya di Jalan Sentosa, Kampung Dato’ Onn, Larkin Johor Bahru, aku rasa rumah yang pertama dibeli oleh Osman dan kekal hingga ke akhir hayatnya. Di rumahnya di Kg Dato’ Onn di Larkin adalah persinggahan terakhir jenazah Osman yang dibawa dari Kuala Lumpur sebelum di sembahyangkan sekali lagi di Mesjid Kg Dato’ Onn dan kemudian dibawa ke Tanah Perkuburan Islam di Taman Mount Austin.
Semalam sekali lagi aku datang ke rumah Osman di Kg Dato’ Onn Larkin untuk memberi penghormatan terakhir kepadanya. Di rumah Osman inilah pada awal tahun tujuh puluhan aku melihat teleivisyen berwarna buat kali pertama , iaitu siaran Televisyen Singapura, negara jiran kita. Waktu itu Televisyen Malaysia masih hitam putih warnanya.
Di rumah di Kg Dato’ Onn inilah Osman akan membawa aku berehat setiap kali aku habis perbicaraan di Mahkamah Magistret Johor Bahru kerana didakwa terlibat didalam perhimpunan tunjuk perasaan dan perarakan haram dalam kes Setinggan Tasek Utara. Waktu itu aku masih seorang mahasiswa. Aku datang dari Kuala Lumpur. Osman Sapian waktu itu adalah Ketua Angkatan Pemuda Parti Rakyat Malaysia (PRM) Negeri Johor. Osman lebih awal memasuki dunia politik secara rasmi berbanding diriku.
Jadi apabila semalam, aku datang lagi ke rumah Osman di Kg Dato’ Onn ini untuk menziarahi jenazahnya, maka aku teringat kembali segala peristiwa yang aku dan sahabatku Osman lalui.
Aku masih bergelandangan dan membujang di ibukota Kuala Lumpur, tetapi Osman Sapian sudah membina rumah tangga. Dia berkahwin dengan seorang jururawaat bernama Nora (Kini Datin Nora). Osman membawa isterinya Nora bertemu ibuku di kampung kami di Pontian. Ibuku Zaleha ambil tahu dan mesra dengan kawan-kawan baikku. Kerana itu Osman membawa isterinya Nora ke Pontian untuk diperkenalkan kepada ibuku. Begitulah rapatnya aku dan Osman.
Tetapi hubunganku dengan Osman Sapian ada pasang surut. Ada kalanya kami berbalah, berbeza parti politik. Ada perang panas dan adakalanya perang dingin. Tetapi sikap Osman dan aku sama. Kami tidak kisah di kem politik mana kami berada. Sebagai kawan dan sahabat, hubungan kami tidak pernah putus. Renggang ada, tetapi tidak pernah putus. Kami mengutus-utus kad hari raya menjelang Aidilfitri (kini melalui Whatsapp saja). Kami juga mengirim kad jemputan kahwin anak masing-masing. Sesekali kami berhubung melalui telefon.
Osman Sapian mulai terkenal di dunia politik negeri Johor apabila pada tahun 1979 beliau masuk bertanding di Pilihanraya Kecil Parlimen Pontian. Pilihanraya kecil itu diadakan kerana Ahli parlimen Pontian waktu itu, Datuk Ali Hj Ahmad, Menteri Pertanian meninggal dunia dalam satu kemalangan pesawat kapalterbang yang dinaikinya di Tanjung Kupang, Gelang Patah. Kapal terbang itu terhempas dan semua penumpangnya dan krew meninggal dunia.
Osman Sapian bertanding sebagai calon Parti Rakyat Malaysia (PRM) dengan simbol kepala Seladang. Osman menaliponku waktu itu. Dia minta aku turun ke Pontian untuk membantunya berkempen. Ketika itu aku bekerja sebagai seorang kerani di Bank Negara Malaysia, di bangunan Ibupejabat.
Aku pun turun membantu Osman di Pontian. Rumahku di kampung dijadikan bilik gerakan utama PRM, sebuah parti kiri dalam politik Malaysia. Waktu itu aku sudah menjadi ahli berdaftar PRM. Umno dan Barisana Nasional (BN) terlalu kuat waktu itu di Johor, lebih-lebih lagi di kawasan luar bandar seperti Pontian yang merentas dari Benut hingga ke Tangjung Piai. Osman dan PRM kalah teruk hingga hilang deposit. Pada waktu itu Osman dan aku tidak terfikir bahawa 40 tahun kemudian kami berdua bekerjasama kembali dan berjaya menumbangkan Umno/BN di Johor dan Osman ditabalkan menjadi Menteri Besar Johor yang ke-16 mewakili Pakatan Harapan (PH).
Bersambung di Bahagian 2
HASSAN ABDUL KARIM
Ahli Parlimen Pasir Gudang, Johor.

5

1

vote
Article Rating
Kongsikan artikel ini


ARAHAN PULANG SEGERA DARIPADA CUTI MENUNJUKKAN MENTERI2 GOLONGAN ‘HAMPEH’

Setelah seminggu banjir melanda beberapa negeri dan tiba-tiba Perdana Menteri mengeluarkan arahan agar menteri-menteri membatalkan cuti masing-masing, sementara menteri yang sedang bercuti di luar negara diarah pulang segera, ini sebenarnya adalah episod paling memalukan dalam sejarah negara kita.
Tidak pernah arahan seperti ini dilakukan oleh mana-mana Perdana Menteri sebelum ini yang mana menunjukkan menteri-menteri sekarang seumpama budak sekolah nakal yang diperhambat untuk segera masuk ke kelas membuat kerja masing-masing.
Kata Ismail Sabri Yaakob, arahan itu dikeluarkan supaya menteri-menteri dapat berada bersama rakyat yang dalam kesusahan ketika ini.
Menurutnya, pembatalan cuti itu berkuat kuasa sehingga masalah bencana banjir yang melanda negara ketika ini selesai.
“Saya sudah arahkan semua menteri yang rancang percutian masing-masing untuk batalkan percutian mereka, manakala yang sedang berada di luar negara agar balik segera.
“Ini supaya mereka boleh bersama rakyat yang sedang kesusahan ketika ini,” katanya dalam hantaran video di media sosialnya.
Arahan yang dilihat memalukan ini menunjukkan seolah-olah menteri di negara kita tidak tahu keutamaan mereka sehinggakan terpaksa Perdana Menteri mengeluarkan arahan berkenaan dengan tugas yang sepatutnya mereka utamakan.
Secara tidak langsung akhirnya kita sedar bahawa menteri-menteri sekarang adalah kelompok yang paling tidak berguna dalam masyarakat kita.
Aduhh…nak suruh jaga rakyat pun kena Perdana Menteri memberi arahan mengenainya.
Bak kata budak-budak muda sekarang, hampeh betul menteri-menteri yang ada sekarang ini.
Patutlah dalam kekalutan banjir yang melanda sejak seminggu lalu, hanya ada beberapa menteri saja yang terlihat kelibat mereka.
Rupa-rupanya ada di antara mereka sedang bercuti di luar negara dengan menggunakan kemudahan wang cukai rakyat, entah-entah untuk main salji bersama keluarga masing-masing.
Sepatutnya, sebagai menteri yang menikmati pelbagai kesenangan hidup atas sokongan serta undi rakyat, mereka tidak perlu diperingatkan tentang keutamaan dalam hidup mereka.
Kerja menteri ialah menjaga rakyat dan bila diketahui saja rakyat berada dalam kesusahan, mereka sendiri yang seharusnya tidak bercuti atau pulang segera ke tanahair jika sedang bercuti di luar negara.
Tidak harus sampai ke peringkat Perdana Menteri mengeluarkan arahan agar mereka pulang atau membatalkan cuti untuk berada bersama rakyat yang sedang dalam kesusahan.
Arahan Ismail Sabri setelah seminggu banjir melanda dan ketiadaan mereka di lapangan bersama rakyat sudah menjadi bualan yang merata di mana-mana, dengan sendirinya turut menunjukkan keberadaan mereka sebagai menteri bukan untuk menjaga kita semua.
Mereka hanya mengutamakan diri mereka saja, tidak kira apa sekali pun jalur perjuangan yang didendangkan kepada rakyat.
Kerajaan dan menteri-menteri yang ada sekarang, dengan ini, tidak harus dan tidak layak lagi diberi peluang terus berulit dengan kuasa.
– ShahbudinHusin 24/12/2021.

5

3

votes
Article Rating
Kongsikan artikel ini


MANGSA BANJIR DALAM KESUSAHAN, KERAJAAN HARUS BERI RM10 RIBU BANTUAN KEWANGAN

Banjir luar jangka yang berlaku di beberapa kawasan di Selangor serta negeri-negeri lain boleh dikata sudah surut sepenuhnya sekarang ini.
Hanya tinggal beberapa kawasan di Pahang yang masih belum surut, tetapi di negeri tersebut, banjir yang berlaku ketika ini tidaklah begitu memeranjatkan kerana ia merupakan bencana ulangan yang berlaku hampir setiap tahun.
Cuma, banjir yang berlaku ini keadaannya sedikit luar biasa dengan beberapa kawasan penempatan turut ditenggelami air yang agak dalam berbanding tahun-tahun sebelumnya.
Berbeza dengan Selangor, terutama di Shah Alam dan Hulu Langat, selain banjirnya kali ini begitu luar biasa dengan banyak rumah yang musnah, hanyut, tenggelam dan hanya nampak bumbung, banjir yang menimpa kali ini juga adalah yang terburuk sekali.
Setelah seminggu berlalu, tumpuan ketika ini ialah operasi membersihkan rumah dan kawasan persekitaran kesan daripada bencana tersebut
Tetapi, sebagaimana kita semua sedia maklum, banjir kali ini turut sama memusnahkan banyak kenderaan, malah ada yang hilang dan dihanyutkan entah ke mana.
Bagi rumah yang tenggelam dan dipenuhi air selama hampir seminggu lamanya, pasti akan berdepan dengan dinding yang rosak, perabot, peralatan letrik, pakaian serta pelbagai barangan keperluan lain yang turut musnah juga.
Untuk itu, selain melakukan kerja-kerja membersih lumpur yang tentunya rumit dan meletihkan, persoalan utama di kalangan mangsa banjir kali ini ialah bagaimana untuk memulakan kehidupan dan mengganti segala barangan yang musnah itu.
Ketika ini, bantuan makanan dan keperluan ringan lain rasanya sudah begitu banyak disumbangkan oleh pelbagai pihak.
Malah di pusat-pusat penempatan sementara juga kelihatan pelbagai pihak swasta dan NGO turut menyumbangkan makanan, selimut, keperluan untuk wanita, bayi dan sebagainya.
Pendeknya, bantuan untuk mangsa banjir dari segi makan minum serta keperluan ringan lainnya boleh dikata tidak menjadi masalah lagi.
Tambahan lagi, kerajaan pusat juga memberikan bantuan segera RM1000 kepada setiap mangsa yang terlibat dengan banjir kali ini.
Kerajaan negeri Selangor juga menyumbang bantuan segera sebanyak RM1000 kepada mangsa-mangsa banjir.
Namun, siapa mahu membantu mangsa banjir dari segi membaiki rumah, mengganti perabot dan peralatan kediaman lainnya supaya mereka selepas ini dapat bernafas dengan selesa meneruskan kehidupan?
Dalam hal ini, adalah dicadangkan kerajaan pusat pimpinan Ismail Sabri Yaakob yang berjenama Keluarga Malaysia dapat memikirkan untuk memberi bantuan kewangan sekurang-kurangnya RM10 ribu kepada setiap rumah yang terlibat dengan banjir.
Walaupun jumlah RM10 ribu tidaklah mencukupi, ia sekurang-kurangnya dapat digunakan untuk membaiki segala kerosakan, membeli perabot dan mengganti barangan yang telah musnah akibat banjir.
Bagi mereka yang rumahnya musnah atau hanyut, kerajaan mesti menyediakan peruntukan untuk membinanya semula.
Mungkin kalau dikira dengan banyaknya rumah yang tenggelam, bantuan RM10 ribu itu akan menjadikan jumlah keseluruhannya terlalu besar dan membebankan kewangan kerajaan.
Tetapi, Ismail Sabri tidak harus terlalu berkira dalam hal ini dan sedarlah apa yang sangat-sangat diperlukan oleh mangsa banjir selepas air surut ialah “kepala harimau” bagi memulihkan semula kehidupan mereka sekeluarga.
Dibandingkan dengan membayar gaji RM60 hingga RM80 ribu setiap bulan kepada menteri-menteri bersama kemudahan sebuah kereta mewah Vellfire, sedangkan sebahagian besarnya tidak berguna dan tidak berfungsi, malah ramai yang hilang ketika banjir ini, bantuan RM10 ribu kepada mangsa banjir itu terlalu kecil sebenarnya.
Juga kalau dibandingkan dengan beberapa duta bertaraf menteri dan penasihat khas Perdana Menteri yang hakikatnya tiada kerja dan hanya makan gaji buta, tetapi mengaut puluhan ribu setiap bulan masuk ke poket sendiri, amatlah zalim dan bakhil kerajaan ini jika masih berkira untuk membantu RM10 ribu kepada mangsa banjir yang sedang kesusahan itu.
Kerja dan fungsi kerajaan ialah menolong rakyat dan mangsa banjir ini adalah kelompok rakyat yang benar-benar memerlukan bantuan serta pertolongan.
Baiklah berhenti jadi kerajaan kalau bantuan sekecil RM10 ribu untuk rakyat membina semula keluarga pun tak mampu dilakukan, tapi bermewah dalam hal lain senang-senang pula dilakukan.
– ShahbudinHusin 24/12/2021.

5

1

vote
Article Rating
Kongsikan artikel ini


SIAPA MENTERI YANG SEDANG BERCUTI, APAKAH ARAHAN PULANG SEGERA BENAR2 AKAN DIPATUHI?

Dua persoalan lain turut timbul apabila Perdana Menteri, Ismail Sabri Yaakob mengarahkan semua menteri kabinet membatalkan cuti masing-masing dan bagi yang sedang bercuti di luar negara agar pulang dengan segera.
Pertama, siapakah menteri-menteri yang sedang bercuti sekarang ini?
Oleh kerana permohonan cuti menteri-menteri mesti mendapat kelulusan Perdana Menteri, bermakna Ismail Sabri pasti tahu siapa mereka yang diberikan kelulusan bercuti ke luar negara itu.
Begitu pun, sediakah Ismail Sabri mendedahkan kepada umum siapakah menteri-menteri yang degil yang masih berada di dalam percutian masing-masing di luar negara, walhal sudah seminggu banjir melanda dan sehingga terpaksa diarah pulang dengan segera?
Ikut logik, disebabkan telah memalukan negara, malah Perdana Menteri juga turut dimalukan sama, nama-nama mereka seharusnya didedahkan secara terbuka.
Kedua, oleh kerana menteri-menteri yang sedang bercuti itu tentunya pergi dengan keluarga dan tidak mustahil turut disertai kawan-kawan rapat mereka, apakah arahan pulang itu benar-benar akan dipatuhi?
Bagaimana jika ada yang enggan pulang dan memberi pelbagai alasan?
Beranikah Ismail Sabri mengambil tindakan tegas terhadap menteri-menterinya yang enggan mematuhi arahannya?
Memandangkan Ismail Sabri mengeluarkan arahan pulang itu pada semalam iaitu Jumaat, dari segi logiknya menjelang Isnin ini semua menteri sepatutnya sudah ada di dalam negara dan sedia untuk bersama rakyat yang sedang ditimpa kesusahan akibat bencana banjir.
Atau setidak-tidaknya pada Rabu nanti iaitu ketika mesyuarat kabinet diadakan, semua menteri wajib ada menghadiri mesyuarat tersebut.
Jika masih ada yang tidak kembali, ia dengan sendirinya menunjukkan arahan Perdana Menteri tidak begitu dipedulikan oleh menteri-menterinya.
Akhirnya, Ismail Sabri sendiri akan dilihat sebagai Perdana Menteri yang gagal.
Episod ini belum berakhir lagi sebenarnya, kita tunggu sehingga Isnin atau selewat-lewarnya Rabu untuk perkembangan seterusnya.
Apa pun, Ismail Sabri tidak harus lagi berdiam diri atau berlembut dengan perangai menteri-menterinya yang memalukan ini.
– ShahbudinHusin 25/12/2021.

5

3

votes
Article Rating
Kongsikan artikel ini


SKMM JANGAN ANTI DEMOKRASI, KRITIKAN BANJIR TIDAK GUGAT KESELAMATAN NEGARA

Majlis Presiden Pakatan Harapan menyampaikan ucapan takziah buat 41 orang mangsa bencana banjir di seluruh negara dan sangat kesal dengan kegagalan Kerajaan Persekutuan menangani krisis yang menyebabkan ramai yang tidak mendapat bantuan semasa dan pasca banjir.
Pakatan Harapan mendesak Kerajaan untuk bertindak lebih tegas dengan pemberian bantuan kewangan yang mesti melebihi apa yang diberi Kerajaan-Kerajaan Negeri.
Kegagalan Kerajaan Persekutuan telah menerima kritikan keras daripada media sosial di Facebook dan Twitter, khususnya para Menteri yang begitu layu dan lemah dalam respons menyelamat dan membantu mangsa sehingga diberi gelaran ‘pelancong banjir’.
Tindak balas Kerajaan Persekutuan atas kritikan-kritikan berasas ini bukan sahaja gagal meningkatkan mutu perkhidmatan para Menteri sebaliknya cuba menghukum dan menutup mulut rakyat.
Apakah kritikan-kritikan ini begitu menggugat keselamatan negara, sehingga Suruhanjaya Komunikasi dan Multimedia Malaysia (SKMM) terpaksa meminta Twitter memadam kritikan para netizen ini?
Tindakan SKMM ini bersifat anti-demokratik dan mengingatkan kami tentang sifat kuku besi diktator yang pernah rakyat Malaysia lihat dahulu.
Kita tidak patut dan tidak boleh kembali ke zaman itu lagi, apatah lagi apabila negara sedang merangka masa depan yang berpaksikan digitalisasi dan teknologi maklumat yang lebih terbuka.
Yang paling kami kesali adalah bagaimana SKMM diperalat pemerintah untuk menutup mulut rakyat, terutama apabila rakyat sedang tenat dan sengsara akibat banjir.
Kerajaan dan SKMM khususnya perlu diingatkan bahawa rakyat berhak bersuara terutama dalam isu yang paling menekan, sama ada isu kos sara hidup, bencana, mahupun kepincangan kepimpinan di Putrajaya.
Oleh itu kami menggesa agar Pengerusi dan Ketua Pegawai Eksekutif SKMM digugurkan segera. Dalam era 5G yang bakal tiba, Kerajaan dan badan-badan seperti SKMM perlu faham bahawa demokrasi dan suara rakyat perlu dihormati dan dirai, dan tidak patut sekali-kali digugat atau diugut seperti yang berlaku sekarang.
Akhir sekali, kami turut ingin mengambil kesempatan ini untuk mengucapkan Selamat Hari Natal buat semua rakyat Malaysia yang menyambutnya. Semoga tahun baru 2022 lebih baik buat kita semua.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)
Madius Tangau
Pertubuhan Kinabalu Progresif Bersatu (UPKO)
25 Disember 2021.

5

1

vote
Article Rating
Kongsikan artikel ini


BEZA PH, PN DAN BN TANGANI BENCANA ALAM

1. Bencana Pencemaran Udara di Pasir Gudang 13 Mac 2019
Pada 13 Mac 2019 Ahli Parlimen Pasir Gudang, Hassan Abdul Karim memfailkan Usul di Dewan Rakyat supaya diadakan perbahasan di Parlimen tentang bencana Pencemaran udara di Pasir Gudang yang mengancam nyawa rakyat dan menuntut Kerajaan mengisytiharkan Darurat di Pasir Gudang.
Speaker Dewan Rakyat ketika itu, Datuk Arif Mohd Yusof membenarkan usul itu dibentangkan di Dewan Rakyat dan dibahaskan pada jam 4.00 petang 14hb Mac 2019. Dua orang ahli parlimen Kerajaan dan dua orang ahli parlimen pembangkang membahaskan usul tersebut.
Kemudian Timbalan Menteri Undang-Undang dan parlimen, YB Hanipah Maidin (Sepang) menjawab bagi pihak Kerajaan. Walaupun tuntutan supaya Darurat bencana diisytiharkan di Pasir Gudang ditolak oleh Kerajaan tetapi kerajaan berjanji untuk melakukan segala usaha bagi membantu rakyat di Pasir Gudang seolah-olah Darurat diisytiharkan. Demikianlah jaminan Timbalan Menteri YB Hanipah Maiidin.
Pada petang hari yang sama (14 Mac 2019) ketika Usul Memohon Perisytiharaan Darurat diisytiharkan di Pasir Gudang dibahaskan dalam Parlimen, Timbalan Perdana Menteri YB Dr Wan Azizah Wan Ismail yang bertanggungjawab terhadap NADMA (Agensi Pengurusan Bencana Negara) telah bergegas turun ke Pasir Gudang.
Beberapa jam kemudian Perdana Menteri Tun Dr Mahathir Mohamad juga datang ke Pasir Gudang.
Dalam masa yang sama Menteri Alam Sekitar, YB Yeo Bee Yin (Bakri) turun ke Pasir Gudang.
Serentak dengan kehadiran pemimpin-pemimpin tertinggi Kerajaan ke Pasir Gudang, NADMA juga menggerakkan segala unit canggih menghadapi bencana pencemaran udara (seperti unit HAZMAT) dengan pantas dan tangkas bertindak melindungi rakyat di Pasir Gudang.
Nyawa rakyat dapat diselamatkan.
Bergerak ke hadapan.
Pada 5 November 2019 ketika membahaskan Peruntukan Belanjawan tahun 2020 di Parlimen bagi peruntukan Jabatan Perdana Menteri diperingkat Jawatankuasa, ahli parlimen pasir Gudang telah menyentuh isu kawasannya berhubung peranan NADMA.
Beliau menyampaikan bahasannya seperti berikut:
“Tuan Pengerusi, Isu kawasan saya Butiran 09910, Maksud Pembangunan 6 Jabatan Perdana Menteri berkaitan NADMA. Pertama, saya ingin merekodkan dan merakamkan rasa terima kasih dan tahniah atas kecekapan NADMA dalam kes menyelamatkan rakyat terhadap bencana pencemaran udara di Pasir Gudang. Saya sangat berpuas hati dan penduduk Pasir Gudang sangat teruja dengan usaha pihak NADMA dan pasukan-pasukan yang lain”.
Menteri Alam Sekitar (Yeo Bee Yin) pula selangkah ke hadapan bersikap mesra rakyat. Satu majlis terbuka Town Hall perbincangan dengan rakyat tentang bencana pencemaran udara Pasir Gudang diadakan di Bangunan Majlis Bandaraya Pasir Gudang. Menteri Kerajaan PH berani berdepan dengan rakyat.
2. Bencana Banjir Besar di Lembah Klang 18 Disember 2021
Apabila berlaku bencana banjir besar di Lembah Klang, maka pada Isnin 20hb. Disember 2021, Ketua Pembangkang YB Anwar Ibrahim dan YB Lim Guan Eng serta lain-lain ahli parlimen pembangkang dan ahli parlimen Kerajaan menuntut kepada Speaker Dewan Rakyat supaya dibahaskan di parlimen tentang bencana banjir besar yang mengancam nyawa dan harta rakyat.
Tetapi Speaker Dewan Rakyat, Tan Sri Azhar Harun, bersikap berbeza dengan Datuk Ariff Mohd Yusof (kini Tan Sri). Azhar dengan sewenang-wenang menolak tuntutan perbahasan isu bencana banjir itu dengan alasan teknikal iaitu tidak ada permohonan usul difailkan kepadanya.
Begitu juga di peringkat kepimpinan Kerajaan. Berbanding dengan Perdana Menteri, Timbalan Perdana Menteri dan Menteri Alam Sekitar PH segera turun ke zone bahaya pencemaran udara di Pasir Gudang yang lebih 300 kilometer jaraknya dari Putrajaya tetapi sekarang di zaman kerajaan BN & PN, pada hari-hari pertama banjir itu mengancam nyawa rakyat di Lembah Klang, tidak nampak Perdana Menteri, Menteri Tugas-Tugas Khas (yang bertanggungjawab terhadap NADMA) serta Menteri Alam Sekitar yang turun ke kawasan bencana banjir di Lembah Klang yang hanya beberapa kilometer sahaja dari Putrajaya.
Inilah antara perbezaan bagaimana pemimpin Kerajaan PH dan pemimpin Kerajaan BN & PN menangani bencana negara. Rakyat dapat melihat dengan mata sendiri.
NADMA begitu cekap dan tangkas serta amat bertanggungjawab di bawah YB Dr Wan Azizah Wan Ismail semasa Kerajaan PH tiba-tiba NADMA menjadi agensi yang lembam, kaku dan lesu di bawah kepimpinan Menteri Kerajaan BN dan & PN.
Hassan Abdul Karim
Ahli Parlimen Pasir Gudang
26 Disember 2021 (Ahad)

4.8

4

votes
Article Rating
Kongsikan artikel ini


OSMAN SAPIAN YANG KUKENALI…(BAH. 2)

Tidak dapat dinafikan Dato’ Osman Sapian sebagai Setiausaha Parti Pribumi Bersatu Malaysia (PPBM) Negeri Johor merangkap Setiausaha Pakatan Harapan (PH) Johor memainkan peranan penting dalam kejayaan PH di Johor pada Pilihanraya Umum Ke-14, tahun 2018.
Osman Sapian yang menjadi Ahli Dewan Undangan (ADUN) Kempas selama tiga penggal sebagai wakil rakyat Umno/ Barisan Nasional (BN) telah bertindak sebagai pemimpin pembangkang PPBM/PH Johor pada PRU-14 yang bersejarah itu.
Dalam PRU-14, Osman bertanding sekali lagi sebagai calon di DUN Kempas atas platform PH dengan menggunakan logo Parti Keadilan Rakyat (Keadilan) dan beliau beroleh kemenangan. Kemenangan itu menjadi tapak asas bagi beliau menjadi Menteri Besar Johor.
Pada waktu menghadapi PRU-14, aku memimpin Keadilan Johor sebagai Pengerusi Majlis Pimpinan Negeri. Dalam masa yang sama aku menjadi salah seorang Timbalan Pengerusi PH Johor, bersama-sama Liew Chin Tong (DAP), Hj Aminolhuda Hassan (Amanah) dan Dato’ Dr Shaharudin Salleh (PPBM). Manakala Tan Sri Mahyuddin Yassin memegang jawatan Pengerusi PH Johor.
Sepanjang yang aku ingat hampir kesemua mesyuarat PH Johor diadakan di Pejabat PPBM Johor di Taman Kempas Utama tidak jauh dari Setia Tropika. Dengan Osman Sapian sebagai Setiausaha PH Johor dan sebagai tuan rumah, maka kami pemimpin-pemimpin PH yang lain agak selesa bermesyuarat di pejabatnya. Osman muncul sebagai pemudahcara atau fasilitator kepada kami dengan sikap ramah, sopan dan santai, pembawaan dirinya.
Aku mengetahui kemudiannya bahawa Osman menghabiskan wangnya sendiri yang banyak untuk membuka pejabat PPBM yang serba lengkap itu yang kemudiannya menjadi tempat PH Johor sering bermesyuarat. Mungkin itu satu daripada pengorbanan Osman kepada partinya PPBM dan juga PH.
Apabila PRU-14 semakin dekat, maka adalah tugas kami pemimpin-pemimpin PH Johor menyelesaikan agihan kerusi untuk menghadapi pilihanraya.
PH Johor ketika itu ada empat buah parti. Lawan utama PH di Johor sama ada di kerusi DUN ataupun Parlimen tentu sahaja Umno/BN. PRU-14 amat mudah iaitu pertandingan dua parti gabungan utama, PH dan BN.
Ada 26 kerusi parlimen di Johor. Pembahagian kerusi ini diputuskan oleh pimpinan utama PH di peringkat Pusat atau Nasional iaitu Majlis Presiden PH yang diketuai oleh Tun Dr Mahathir Mohamad sebagai Pengerusi dan Dato’ Seri Anwar Ibrahim sebagai Ketua Umum PH. Masa itu Anwar Ibrahim masih berada di dalam penjara.
Terdapat 56 kerusi DUN yang menjadi taruhan yang perlu diagih-agihkan secara cermat kepada empat buah parti gabungan di dalam PH. Mesyuarat awal untuk membincangkan garis kasar dan prinsip pembahagian kerusi itu diadakan di Ibupejabat PPBM di Petaling Jaya dengan dipengerusikan oleh Muhyiddin Yassin.
Manakala mesyuarat pembahagian kerusi itu selanjutnya diadakan di Pejabat PPBM Johor di Kempas, Johor Bahru.
Setiap parti menghantar empat orang wakil ke mesyuarat membincangkan agihan kerusi itu. Osman dan aku banyak kali memainkan peranan sebagai pendamai dalam mesyuarat yang sentiasa tegang dan panas. Banyak mesyuarat aku diberi kepercayaan untuk mempengerusi sidang.
Hanya apabila aku sudah hampir hilang sabar, muka mulai merah padam dan suara mula keras apabila kepentingan asas Parti Keadilan terancam, maka sebelum aku menghentak meja, adalah lebih baik aku minta mesyuarat ditangguhkan sebentar selama lima minit.
Kemudian aku meminta Osman pula yang memimpin mesyuarat.
Begitulah keadaan mesyuarat kami. Walaupun tegang dan panas, tetapi akhirnya selesai juga pembahagian kerusi tersebut. Banyak kali waktu mesyuarat berehat untuk elakkan perbahasan yang tidak terkawal, Osman dan aku berunding di bilik Pejabat Khas Osman untuk mencari jalan keluar dan jalan penyelesaian.
Bergerak ke hadapan. Selepas kemenangan besar PH di Johor pada PRU-14 itu, satu tugas berat sedang menunggu, iaitu pembentukan Kerajaan PH di Negeri Johor.
Maka satu mesyuarat pemimpin-pemimpin PH Johor dengan diketuai oleh Muhyiddin Yassin diadakan di Hotel Le Grandeur, tidak jauh dari Lapangan Terbang Senai. Selain Muhyiddin, mesyuarat itu turut serta dihadiri oleh Hj Aminolhuda Hassan (Amanah), Liew Chin Tong (DAP), Dr Shaharudin Salleh (PPBM) dan aku (Keadilan). Osman tidak ada dalam mesyuarat itu.
Muhyiddin Yassin dengan secara diplomasi tetapi tegas mahu nama Osman Sapian sahaja dikemukakan kepada Sultan Johor sebagai calon Menteri Besar. Tetapi aku membantah. Aku mencadangkan supaya nama Sallahuddin Ayob, Timbalan Presiden Amanah dan ADUN Simpang Jeram juga dikemukakan sebagai calon Menteri Besar. Muhyiddin akur walaupun nampak dia kurang senang. Mesyuarat itu berjalan pukul sembilan pagi.
Muhyiddin kemudian menemui Sultan Johor. Pukul 11 pagi kami bermesyuarat lagi selepas Muhyiddin pulang dari Istana. Muhyiddin memberitahu mesyuarat bahawa Sultan mahukan Osman Sapian sebagai Menteri Besar. Apabila mendengar penjelasan itu, aku tidak mendesak lagi untuk ketengahkan Salahudin Ayob sebagai calon Menteri Besar.
Episod ini amat menekan jiwaku. Untuk satu waktu yang genting, aku tidak menyokong Osman Sapian sahabatku sejak kecil sebagai calon Menteri Besar tetapi aku memilih orang lain. Adakah aku mengkhianati kawan baikku sendiri? Ketika itu, aku bercakap pada diri sendiri “bukannya aku tidak sayangkan Osman, tetapi aku sayangkan Johor lebih.” Macam dialog dalam Drama Julius Ceaser.
Osman tentu tahu ada kebuntuan pada pagi itu tentang calon Menteri Besar Johor. Dia pasti tahu aku tidak menyokong pencalonannya.
Aku rasa bersalah. Aku mungkin bukan seorang sahabat yang baik.Lebih tidak patut lagi, Osman banyak membantu aku berkempen di Parlimen Pasir Gudang di kawasan tempat aku bertanding dan beroleh kemenangan yang besar mengalahkan Dato’ Mohamed Khaled Nordin, bekas Menteri Besar Johor.
Osman Sapian adalah arkitek utama yang membawa Tun Dr Mahathir Mohamad ke Pasir Gudang pada hari Perdana Menteri Najib Razak mengisytiharkan pembubaran Parlimen. Satu perhimpunan besar pemimpin-pemimpin PH diadakan pada malam itu di Pasir Gudang untuk pengumuman rasmi bahawa keempat-empat parti politik dalam PH iaitu Amanah, DAP, PPBM dan Keadilan akan menggunakan satu logo yang sama iaitu logo Keadilan dalam PRU-14.
Selain Mahathir, Dr Wan Azizah Presiden Keadilan, Lim Guan Eng Setiausaha Agung DAP dan Mohamad Sabu, Presiden Amanah datang ke Parlimen Pasir Gudang tempat aku akan bertanding sebagai calon PH.
Osman memberitahu aku, dia memilih perhimpunan itu diadakan di Pasir Gudang untuk membantu aku. Kini sebaliknya, apabila timbul soal pencalonan Menteri Besar Johor, aku pula tidak memihak kepadanya. Bagaimana aku boleh menerangkan perkara ini kepada Osman?
Tetapi dua hari sebelum Osman Sapian mengangkat sumpah sebagai Menteri Besar Johor di Istana Bukir Serene di hadapan Sultan Johor, terdapat satu gerak langkah songsang untuk menyilang dan menghalang Osman dari diangkat menjadi Menteri Besar Johor.
Pada ketika itu aku membantah gerak langkah sedemikian. Mereka berusaha untuk menemui Sultan dan mengajak aku bersama. Aku katakan tidak. Aku tidak mahu terlibat dengan usaha untuk menggagalkan perlantikan Osman. Aku telah menerima hakikat bahawa Osman adalah pilihan Sultan dan aku akur kepada hakikat itu. Negara ini Malaysia dan negeri Johor mengamalkan prinsip Raja Berperlembagaan dan Demokrasi Berparlimen.
Aku telah dijemput oleh Kerajaan Johor untuk menghadiri Majlis Angkat Sumpah Osman Sapian sebagai Menteri Besar Johor Ke-16. Aku sangat teruja untuk ke Istana untuk menyaksikan sahabat baikku mengangkat sumpah untuk menjadi Menteri Besar.
Aku mengajak isteriku untuk mencari pakaian rasmi Baju Melayu Teluk Belanga serba hitam.Aku biasanya memakai Baju Melayu Cekak Musang. Jadi kami pergi ke Jakel di Johor Bahru.
Keesokan paginya aku telah awal-awal sampai di Balairong Seri, Istana Bukit Serene, Johor Bahru dengan pakaian Melayu Johor serba hitam, laksana pahlawan.
Tekadku satu. Aku akan lawan sebarang usaha untuk menggagalkan perlantikan Osman Sapian di saat-saat akhir, walaupun di Istana. Apa nak jadi, jadilah, kata hatiku. Aku akan mempertahankan sahabatku Osman.
Kemudian Sultan Johor, Sultan Ibrahim pun sampai. Majlis pun akan bermula. Osman aku lihat sedikit pucat dan “nervous”. Dia menoleh ke belakang mencari aku. Mata kami bertemu. Aku memberi isyarat bahawa aku ada bersama dengannya.
Sejurus kemudian Majlis Angkat Sumpah Menteri Besar Johor itu pun selesai. Aku lega. Aku menyaksikan buat kali pertama sahabatku itu dijemput naik ke kereta rasmi Kereta Menteri Besar Kerajaan Johor yang berwarna hitam. Osman Sapian melambaikan tangan ke arah kami.
Pada saat itu, Osman Sapian mungkin tidak tahu ada usaha untuk menggagalkan perlantikannya.Rahsia ini tidak pernah aku ceritakan pada Osman.Hanya selepas sahabatku meninggal dunia, barulah aku dedahkan perkara ini.
Tenanglah sahabatku Osman di Alam Akhirat. Semoga rohmu dicucuri rahmat oleh Allah yang Maha Pengampun dan Maha Penyayang dan kamu ditempatkan di kalangan orang-orang yang soleh. Amin.
Al-Fatihah
HASSAN ABDUL KARIM
Ahli Parlimen Pasir Gudang, Johor.

5

1

vote
Article Rating
Kongsikan artikel ini